2,116 kes baharu, enam kematian

Jumlah jangkitan baharu Covid-19 di seluruh negara dalam tempoh 24 jam semalam (Rabu, 21 September 2022) meningkat semula setelah lima hari berturut-turut mencatat di bawah 2,000 kes.

Dalam tempoh itu sebanyak 2,116 kes baharu direkodkan, berbanding 1,667 kes pada Selasa, menurut Kementerian Kesihatan (KKM), hari ini.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 hingga semalam meningkat kepada 4,823,975 kes, dengan 4,762,318 pesakit telah sembuh, termasuk 1,493 pesakit pulih semalam.

Daripada jumlah jangkitan baharu semalam, 1,482 kes melibatkan individu yang telah menerima suntikan dos penggalak vaksin Covid-19, diikuti 423 kes (penerima dua dos); 199 kes (individu tidak divaksinasi); dan tujuh kes (individu yang belum lengkap divaksinasi).

KKM juga memaklumkan sehingga kini, sebanyak 25,327 kes masih aktif, meningkat semula berbanding 24,715 yang dicatat pada Selasa.

Jumlah itu termasuk, 24,169 pesakit yang masih menjalani kuarantin di rumah (23,577 pada Selasa).

Jumlah pesakit yang dirawat di hospital juga meningkat kepada 1,101, berbanding 1,079 pesakit pada Selasa, manakala seramai 57 pesakit dirawat di unit rawatan rapi (59 pada Selasa), dengan 37 daripadanya memerlukan alat bantuan pernafasan, sama seperti pada Selasa.

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan enam pesakit meninggal dunia akibat komplikasi Covid-19, semalam, termasuk satu kes kematian di luar fasiliti kesihatan atau ‘brought in death’ (BID).

Empat daripada kes kematian itu direkodkan di Perak, termasuk satu BID, manakala dua lagi di Selangor.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,330 kes, termasuk 7,722 kes BID.

Sementara itu, lebih 72.33 juta dos vaksin Covid-19 telah diberikan kepada populasi Malaysia, termasuk rakyat asing, sejak Program Imunisasi Covid-19 Kebangsaan dimulakan pada 24 Februari tahun lalu.

Daripada jumlah itu, 28,099,628 membabitkan dos pertama; 27,504,819 (dos kedua); 16,231,171 (penggalak pertama); dan 494,728 (penggalak kedua).


Sama berkesan vaksin Sinovac, Pfizer dalam lawan Covid-19

Dua jenis vaksin iaitu Sinovac dan Pfizer adalah sama berkesan dalam membentuk imuniti dalam badan untuk melawan Covid-19, jelas Ketua Pengarah Kesihatan Tan Sri Dr Noor Hisham Abdullah.

Daripada data perubatan dan kajian, Dr Noor Hisham berkata pada 7 Julai, New England Journal of Medicine menerbitkan laporan mengenai pengalaman Sinovac di Chile mulai Februari hingga Mei 2021 yang melibatkan 4.2 juta individu diberi vaksin sepenuhnya berbanding 5.5 juta penduduk yang tidak diberi vaksin.

“Sinovac didapati boleh mengurangkan jangkitan Covid-19 sebanyak 65.9 peratus, mengurangkan rawatan di hospital sebanyak 87.5 peratus, mengurangkan jumlah pesakit ditempatkan unit rawatan rapi (ICU) sebanyak 90.3 peratus dan mengurangkan kadar kematian sebanyak 86.3 peratus,” katanya dalam kenyataan di Facebook.

Dr Noor Hisham berkata ujian Pfizer sebaliknya yang melaporkan keberkesanan 95 peratus adalah sangat kecil dan hanya menganalisis 170 kes Covid-19 melibatkan sekumpulan lapan individu yang divaksinasi dan 162 orang yang tidak divaksinasi.

Oleh itu, beliau berkata tidak banyak perbezaan antara vaksin Sinovac dan Pfizer dalam penggunaannya.

“Kedua-duanya sangat berkesan untuk mencegah penyakit yang teruk dan dimasukkan ke hospital, tetapi kurang efektif untuk melawan Covid-19 bergejala ringan atau tanpa gejala,” tambahnya.

Program Imunisasi Covid-19 Kebangsaan (PICK) merekodkan pencapaian 14,772,221 dos suntikan kepada orang ramai setakat semalam.

Secara keseluruhan sehingga semalam, 10,097,841 individu menerima suntikan dos pertama, manakala 4,674,380 melengkapkan dos kedua masing-masing.

Untuk rekod, Malaysia menggunakan beberapa jenis vaksin yang diberikan kepada orang ramai, antaranya vaksin keluaran Pfizer-BioNtech, keluaran Astra Zeneka, keluaran Sinovac, keluaran CanSino dan keluaran Gamaleya, ia menurut maklumat dalam aplikasi MySejahtera.


Semua 150,000 peranti percuma akan selesai diserah pada September

Pelajar dan murid sekolah daripada kumpulan B40 dijangkakan mendapat semua 150,000 laptop dan tablet percuma daripada kerajaan menjelang September tahun ini, kata Menteri Kanan Pendidikan Datuk Radzi Jidin.

Radzi menjelaskan pemberian peranti percuma itu dijalankan secara berperingkat, setakat ini sebanyak 12,887 unit sudah diagihkan dan bakinya akan selesai diagihkan menjelang September ini.

“Sebanyak 12,887 unit telah diagihkan ke 95 buah sekolah…manakala 40,290 agihan lagi akan selesai pada 12 Jun.

“Baki agihan 96,823 unit lagi dijangka selesai pada akhir September 2021,” katanya semasa sidang media dalam talian hari ini.

Pihak yang bertanggungjawab melaksanakan inisiatif itu Yayasan Hasanah yang diumumkan ketika Belanjawan 2021 pada November lalu

Dalam pada itu, Radzi turut mengumumkan semua pelajar akan menjalani sesi pengajaran dan pembelajaran di rumah (PdPR) selama 25 hari selepas cuti pertengahan tahun berakhir.

Sesi PdPR itu akan bermula pada 13 Jun untuk negeri kumpulan A dan 14 Jun untuk negeri kumpulan B.

Kumpulan A terdiri daripada sekolah di Johor, Kedah, Kelantan dan Terengganu, manakala kumpulan B adalah sekolah di Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor dan Wilayah Persekutuan.

“Kementerian Pendidikan Malaysia telah membuat ketetapan bahawa untuk tempoh 25 hari persekolahan ini kita akan melaksanakan PdPR.

“Ketetapan ini juga diguna pakai untuk semua sekolah swasta, sekolah antarabangsa dan sekolah ekspatriat,” katanya lagi.

Sementara itu, Radzi juga memberitahu cuti pertengahan penggal seterusnya akan bermula selepas 16 dan 17 Julai.

Sehubungan itu, katanya, keputusan mengenai kaedah pembelajaran dan pengajaran (PdP) selepas cuti pertengahan penggal selama seminggu yang berakhir pada 25 dan 26 Julai nanti akan diumumkan seminggu lebih awal sebelum tamat cuti.

Mengenai TV Pendidikan, beliau berkata DidikTV akan diteruskan dengan 15 jam waktu siaran setiap hari.


Gabungan baharu dilancar Dr Mahathir sasar tanding 120 kerusi Parlimen

Sebanyak 120 kerusi Parlimen menjadi sasaran gagasan politik baharu yang ditubuhkan oleh Tun Dr Mahathir Mohamad untuk ditandingi pada pilihan raya umum ke-15 (PRU-15) nanti.

Pengerusi Pejuang itu melancarkan gagasan yang akan dikenali sebagai Gerakan Tanah Air (GTA) hari ini dan menegaskan ia berteraskan agenda Melayu serta Islam sebagai wadah utama gabungan politik tersebut.

Dr Mahathir berkata, nama itu dipilih kerana ia gambaran suatu perjuangan yang cintakan tanah air.

Pengumuman itu dibuat Dr Mahathir pada sidang akhbar di Yayasan Kepimpinan Perdana akan hanya disertai parti politik, pertubuhan bukan kerajaan (NGO) serta ahli akademik dan profesional Melayu.

Dr Mahathir berkata, ia bukan bermakna gerakan itu bersifat perkauman sebaliknya ia untuk memberi tumpuan melawan sebuah parti Melayu yang sudah menyeleweng ketika ini.

“Untuk lawan parti Melayu kalau bukan juga parti Melayu orang Melayu tidak akan menyokong.

“Harap akan dapat sokongan daripada rakyat bukan kerana mereka menjadi ahli parti sebaliknya mereka adalah orang Melayu yang curiga dengan masa depan mereka,” katanya pada sidang media khas di Yayasan Kepimpinan Perdana.

Dr Mahathir yang juga pengerusi penaja gagasan baharu itu, berkata, asas penubuhan GTA itu bukan bertujuan merampas harta masyarakat bukan Melayu atau menyekat mereka daripada berusaha untuk mendapatkan kekayaan, sebaliknya ia berusaha untuk memperbetulkan ekonomi masyarakat Melayu.

Berikutan itu, katanya, GTA itu menjemput semua orang Melayu yang bimbang dengan masa depan mereka, untuk menyertai atau menyokong gerakan itu.

Katanya, pihaknya akan mendaftarkan nama Gerakan Tanah Air dalam masa terdekat dengan nama yang dipersetujui itu.

Selain Dr Mahathir, jawatankuasa penaja Gerakan Tanah Air turut dibarisi Timbalan-Timbalan Pengerusi iaitu Presiden Parti Berjasa, Zamani Ibrahim; Presiden Parti Putra, Datuk Ibrahim Ali; Presiden Pejuang, Datuk Seri Mukhriz Mahathir dan Presiden Parti Perikatan India Muslim Nasional (IMAN), Datuk Mohammed Mosin Abdul Razak.

Bagaimanapun, nama Naib Presiden, Bendahari dan Ketua Penerangan akan diumumkan kemudian.

Timbalan Presiden Pejuang, Datuk Marzuki Yahya, dilantik sebagai Ketua Setiausaha.

Sementara itu, Dr Mahathir berkata, beliau yakin mendapat sokongan masyarakat Melayu terutama UMNO hanya mampu menang 35 peratus daripada kerusi yang ditandingi pada Pilihan Raya Umum ke-14 (PRU-14).


JAKIM tak boleh beri kenyataan keputusan muzakarah MKI: Sultan Selangor

Sultan Selangor Sultan Sharafuddin Idris Shah bertitah bahawa Jabatan Kemajuan Islam Malaysia (JAKIM) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).

Baginda yang juga Pengerusi MKI dalam kenyataan hari ini bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.

Sultan Sharafuddin bertitah JAKIM hanya bertindak sebagai urus setia kepada Jawatankuasa Muzakarah dan MKI, lapor Bernama.

“Sehubungan itu, Menteri di Jabatan Perdana Menteri (Hal Ehwal Agama) dan timbalannya tidak boleh mengeluarkan apa-apa kenyataan yang diputuskan oleh Jawatankuasa Muzakarah.

“Untuk makluman, Menteri di Jabatan Perdana Menteri (Hal Ehwal Agama) dan timbalannya bukan ahli MKI mahupun ahli Jawatankuasa Muzakarah. Justeru mereka tidak boleh mencampuri apa-apa keputusan Jawatankuasa Muzakarah dan MKI,” titah baginda.

Sultan Selangor bertitah, hanya Pengerusi Jawatankuasa Muzakarah yang boleh menyembah maklum kepada Majlis Raja-Raja untuk diperkenankan.

“Setelah mendapat perkenan daripada Majlis Raja-Raja, pelaksanaan keputusan muzakarah diserahkan kepada pertimbangan dan keputusan pihak berkuasa Agama Islam setiap negeri,” titah baginda.

Berhubung isu Tarekat Naqsyabandiah al-Aliyyah Syeikh Nazim al-Haqgani, Sultan Sharafuddin bertitah keputusan muzakarah telah mendapat perkenan sembah maklum Majlis Raja-Raja pada 4 Januari 2021.

Butiran penuh kepada keputusan muzakarah ini boleh dirujuk menerusi kenyataan yang dikeluarkan oleh Pengerusi Jawatankuasa Muzakarah pada semalam (8 April).


PM berbuka puasa bersama jemaah menteri

Perdana Menteri, Tan Sri Muhyiddin Yassin berkesempatan berbuka puasa dan solat Tarawih bersama menteri Kabinet dan timbalan menteri di Pusat Konvensyen Kuala Lumpur, malam tadi.

Hadir sama isteri beliau, Puan Sri Norainee Abdul Rahman serta pegawai tertinggi perkhidmatan awam.

Perdana Menteri turut mendirikan solat Maghrib dan Isyak berjemaah, dengan diimamkan oleh Imam Besar Masjid Putra, Putrajaya, Ustaz Izmal Zaidi.

Ia kemudian diikuti tazkirah oleh Ustaz Badli Shah Alauddin mengenai mukjizat al-Quran, sesuai dengan sejarah malam turunnya kitab suci umat Islam dan Malam Nuzul Quran.


MB Perak takut lawan Hamzah, UMNO akan pilih calon lain

Menteri Besar Perak, Datuk Saarani Mohamad menafikan khabar angin mengatakan kononnya akan diletak bertanding di kerusi Parlimen Larut pada pilihan raya umum nanti, yang kini disandang oleh Setiausaha Agung Bersatu, Datuk Seri Hamzah Zainudin.

Bagaimanapun, Ketua Badan Perhubungan UMNO negeri itu mengatakan bahawa parti itu akan tetap bertanding di kerusi Parlimen berkenaan, yang sebelumnya disandang oleh UMNO sebelum Hamzah berpaling tadah kepada Bersatu selepas Pilihan Raya Umum Ke-14 (PRU14).

“Tidak ada perbincangan yang diadakan di mana-mana [mengenai perkara itu],” katanya menurut laporan portal Malaymail.

Sebaliknya, Saarani menjelaskan mungkin akan bertanding kerusi yang dipegangnya kini pada pilihan raya akan datang atau kemungkinan kerusi Parlimen Lenggong.

“Saya dari Lenggong,” jelasnya.

Saarani kini merupakan ADUN Kota Tampan, yang berada di bawah kerusi Parlimen Lenggong.

Saarani berkata, calon anak tempatan adalah yang paling sesuai diletak untuk bertanding di Larut bagi mencabar Hamzah dan ia akan diputuskan oleh bahagian UMNO di kawasan itu sendiri.

“Saya telah berulang kali bercakap, biar halilintar membelah bumi UMNO akan bertanding di kerusi tersebut,” katanya, menggunakan peribahasa Melayu yang bermaksud “apa sahaja yang datang”.

Semalam, laporan mengatakan UMNO sedang mempertimbangkan calon yang kuat untuk bertanding di Larut berikutan Hamzah telah menyertai Bersatu.

Antara nama yang dipertimbangkan untuk kerusi Parlimen itu adalah Saarani, menurut laporan itu lagi.


Suspek lawan arus di lebuh raya SUKE sudah diambil keterangan

Polis selesai mengambil keterangan suspek yang menunggang motosikal melawan arus di Lebuhraya Bertingkat Sungai Besi-Ulu Kelang (SUKE) semalam, yang menyebabkan seorang penunggang motosikal berkuasa tinggi maut dalam kejadian 14 Jun lepas.

Ketua Polis Daerah Ampang Jaya ACP Mohd Azam Ismail berkata polis juga selesai mengambil keterangan saksi iaitu operator kamera litar tertutup (CCTV) SUKE dan Lebuhraya Duta-Ulu Kelang (DUKE) juga pada semalam, lapor Bernama.

Beliau berkata keadaan suspek ketika ini dilaporkan stabil dan masih lagi dirawat.

“Selain itu, kedua-dua kenderaan terlibat telah dihantar untuk pemeriksaan PUSPAKOM dan Jabatan Kimia,” katanya dalam kenyataan hari ini.

Susulan itu, kertas siasatan kes terbabit akan dirujuk ke pejabat Timbalan Pendakwa Raya Selangor dalam tempoh terdekat setelah selesai siasatan.

Dalam kejadian tengah hari 14 Jun, mangsa Ahmad Fadzil Omar Azaddin, 64, meninggal dunia selepas terjatuh dari jejambat Lebuhraya SUKE dengan ketinggian 30 meter akibat mengelak daripada melanggar sebuah motosikal yang melawan arus.

Kes disiasat di bawah Seksyen 41(1) Akta Pengangkutan Jalan 1987 kerana memandu secara melulu dan menyebabkan kematian.


PRN Johor: Penceramah boleh buka pelitup muka ketika kempen

Kementerian Kesihatan (KKM) mencadangkan semua penceramah sempena Pilihan Raya Negeri (PRN) Johor tidak perlu memakai pelitup muka ketika memberi ucapan, kata Menteri Kesihatan Khairy Jamaluddin.

Menurutnya KKM telah mengesyorkan kepada Suruhanjaya Pilihan Raya (SPR) supaya memberi kelonggaran itu, lapor Bernama.

Beliau berkata bagaimanapun, kelonggaran terhadap prosedur operasi standard (SOP) itu hanya dibenarkan, sekiranya terdapat penjarakan fizikal yang sesuai dalam aktiviti berkempen.

“Saya telah bincang perkara ini dengan Bahagian Kawalan Penyakit KKM dan kita dapati kalau ada penjarakan fizikal yang sesuai, penceramah yang sedang memberi ucapan sahaja dibenarkan untuk membuka pelitup muka.

“Syor juga telah dikemukakan kepada SPR tetapi tentunya ia bergantung kepada KKM punya pandangan dan kita rasa berdasarkan kepada penilaian risiko, agak selamat kalau yang berucap itu sahaja buka pelitup muka seketika,” katanya hari ini.

Beliau diminta mengulas berhubung sama ada terdapat kelonggaran baharu terhadap SOP berkaitan aktiviti kempen pada PRN Johor, memandangkan banyak pihak terlibat dalam pilihan raya itu dikompaun sebelum ini.

Khairy turut berkata isu berkaitan SOP itu akan diteliti serta ditambah baik dari semasa ke semasa, kerana KKM dan SPR bersikap adil dalam hal ini sekiranya aduan atau pandangan yang diberikan adalah munasabah.

Hari pengundian PRN Johor ditetapkan 12 Mac ini manakala undi awal pada 8 Mac.

Khairy juga memaklumkan KKM membuat keputusan untuk menutup semua Pusat Pemberian Vaksin (PPV) Mega mulai 16 Mac ini memandangkan penyewaan lokasi pusat itu membabitkan kos yang tinggi.

Beliau berkata pihaknya mendapati bahawa penyewaan lokasi PPV Mega tidak lagi ‘cost-effective’ memandangkan ia melibatkan dewan-dewan persidangan yang besar.

“Apabila kita menyewa dewan persidangan ini kita perlu bayar, bukannya percuma jadi kita dah guna sepenuhnya. Sekarang ini, tidak ada keperluan lagi untuk kita kekalkan PPV Integrasi ataupun PPV Mega,” katanya.


Selepas pusingan U isu subsidi, kerajaan juga umum teruskan biasiswa JPA

Selepas membuat pusingan U terhadap keputusan menamatkan subsidi telur dan ayam kelmarin, kerajaan sekali lagi membuat pusingan U apabila menarik balik keputusan menghentikan penajaan Jabatan Perkhidmatan Awam (JPA) dalam bidang perubatan, pergigian dan farmasi.

Perdana Menteri, Datuk Seri Anwar Ibrahim mengumumkan perkara itu ketika menjawab soalan salah seorang peserta program berhubung keputusan kerajaan menghentikan penajaan tersebut seperti yang disiar media, semalam.

Menurut Anwar, keputusan meneruskan tajaan itu dibuat berdasarkan situasi semasa yang mana masih terdapat keperluan bagi sektor-sektor terbabit dalam negara.

“Sejak minggu lalu saya ada perjumpaan khas dengan JPA dan mereka kata itu (menghentikan tajaan) adalah dasar sedia ada, dasar yang lalu.

“Jadi saya minta dikaji semula berdasarkan unjuran kita yang mana keperluan sektor perubatan, pergigian dan farmasi itu masih ada.

“Maknanya program biasiswa JPA untuk sektor-sektor ini akan diteruskan,” katanya dalam program Temu Anwar@USM di Dewan Syed Putra, Universiti Sains Malaysia (USM), hari ini.

Melalui jawapan bertulis kepada Dewan Rakyat pada Khamis lalu, Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali dilaporkan media pada Sabtu berkata, langkah tersebut diambil ekoran bekalan pegawai perubatan akan mengalami kebanjiran mulai tahun 2026 hingga 2030.

Hari ini, Menteri Kesihatan, Dr Zaliha Mustafa berkata Kementerian Kesihatan (KKM) sedang mengadakan perbincangan semula bersama JPA berhubung langkah menghentikan tajaan itu.

Jumaat lalu, kerajaan juga menarik balik keputusan tidak meneruskan subsidi ayam dan telur yang diumumkan Kementerian Pertanian dan Keterjaminan Makanan (KPKM) di Dewan Rakyat.

Menterinya, Datuk Seri Mohamad Sabu dalam jawapan di Dewan Rakyat pada Rabu berkata bermula 1 Julai depan, tiada lagi subsidi ayam dan telur daripada kerajaan bagi membolehkan Kementerian Perdagangan Dalam Negeri dan Kos Sara Hidup (KPDN) menilai serta mengawal harga barangan sama ada naik atau turun, berbanding harga siling runcit ketika ini.


Kerana kebodohan Anwar dan fanatiknya, pembangkang terlepas peluang

Jika blok pembangkang menerima tawaran sebelum ini dibuat Tan Sri Muhyiddin Yassin, pasti kemaluan sebegini besar dapat dielakkan. Lebih mengejutkan, UMNO kembali ke tampuk kuasa Putrajaya sebagai parti dominan.

Semua ini berpunca daripada kebodohan Datuk Seri Anwar Ibrahim dan pemimpin pembangkang yang lain fanatik dengan Presiden PKR itu, antaranya Khalid Samad, Datuk Mahfuz Omar, Lim Guan Eng dan beberapa nama lain yang sama bodoh dengan Ketua Pembangkang itu.

Setiausaha Publisiti Nasional DAP Tony Pua juga menyalahkan pembangkang, walaupun tidak menamakan Anwar sebagai puncanya tetapi disebabkan keangkuhan menolak cadangan Muhyiddin antara sebab utama UMNO kembali ke tampuk kuasa.

“Ditendang keluar dari kerajaan pada Februari 2020 adalah cukup buruk.

“Tetapi berperanan utama yang membolehkan UMNO kembali berkuasa? Satu tamparan,” katanya dalam satu catatan Facebooknya malam ini.

Maksud ‘berperanan’ itu jelas mesej yang ingin disampaikan adalah Anwar yang bersekongkol dengan anak muridnya Datuk Seri Ahmad Zahid Hamidi tapi kemudiaannya ditipu selepas itu.

Muhyiddin sebelum meletak jawatan pada 16 Ogos lalu terlebih dahulu menawarkan untuk melaksanakan reformasi politik yang diperjuangkan Pakatan Harapan (PH) termasuk untuk membatasi tempoh jawatan Perdana Penteri (PM) dan Undi18.

Muhyiddin juga menawarkan untuk memberikan peruntukan Parlimen yang sama kepada semua Ahli Parlimen (MP) pembangkang dan melantik Ketua Pembangkang setaraf sebagai Menteri Kanan.

Namun, cadangan Pua untuk menerima tawaran yang dihulurkan oleh Muhyiddin tidak disambut baik dan gagal.

Seorang lagi pemimpin DAP lain yang berkongsi peandangan yang sama MP Serdang, Ong Kian Ming, yang juga dikritik hebat kumpulan fanatik Anwar.

Pada 16 Ogos, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai PM dan jawatan seluruh Jemaah Menteri dengan serta-merta.

Terdahulu petang tadi, Istana Negara dalam satu kenyataan mengumumkan pelantikan Datuk Seri Ismail Sabri Yaakob sebagai PM baharu menggantikan Muhyiddin.


Kes harian naik lagi kepada 22,491

Penularan virus Covid-19 di seluruh negara dalam tempoh 24 jam semalam, (23 Mac 2022), kekal meningkat tatkala negara semakin hampir memulakan fasa peralihan daripada pandemik kepada endemik, bermula 1 April ini.

Dalam tempoh itu, 22,491 jangkitan harian baharu dilaporkan di seluruh negara, meningkat 1,008 kes, berbanding 21,483 pada Selasa, menurut data daripada sumber kesihatan.

Jumlah jangkitan baharu itu menjadikan kumulatif positif meningkat kepada 4,054,926 kes. Empat kes pertama positif Covid-19 dikesan di negara ini pada 25 Januari 2020.

Dalam tempoh sama 3,771,463 pesakit telah sembuh. Sehingga semalam, 248,864 kes aktif, dan 34,600 kematian dilaporkan.

Daripada jumlah kes aktif itu, 241,115 pesakit menjalani kuarantin di rumah; 1,366 ditempatkan di PKRC; 6,051 dimasukkan ke hospital; dan 332 pesakit dirawat di unit rawatan rapi (ICU), dengan 189 daripadanya memerlukan alat bantuan pernafasan.

Data juga menunjukkan jangkitan di Selangor – negeri hotspots Covid-19 di Malaysia – mencecah 10,240 kes, lebih tinggi berbanding Indonesia yang mencatat 6,376 kes di seluruh negara itu.

Angka itu menjadikan kumulatif positif di Selangor setakat ini meningkat kepada 1,118,542 kes, dengan 1,030,631 pesakit telah sembuh, 77,444 kes masih aktif, dan 10,469 kematian.

Sehingga 22 Mac, seramai 4,806,747 atau 94.9 peratus populasi keseluruhan di Selangor telah lengkap divaksinasi, 5,115,602 atau 100.8 peratus menerima sekurang-kurangnya satu dos, dan 3,912,773 atau 92.0 peratus individu dewasa menerima dos penggalak.

Sementara itu, data juga menunjukkan tujuh lagi negeri dan Wilayah Persekutuan turut mencatat peningkatan jangkitan harian semalam.

Pulau Pinang mencatat 1,299 kes baharu berbanding 1,295 pada Selasa, diikuti Kedah (1,240 kes baharu, 1,219 Selasa); Perak (1,213 kes baharu, 1,170 Selasa); Negeri Sembilan (1,116 kes baharu, 1,061 Selasa); Johor (1,031 kes baharu, 927 Selasa); Melaka (573 kes baharu, 536 Selasa); dan Putrajaya (69 kes baharu, 65 Selasa).

Sementara itu, sehingga jam 8 pagi ini tiada kemas kini berhubung status Covid-19 dalam laman sesawang CovidNOW kendalian Kementerian Kesihatan Malaysia (KKM).


Warganet Singapura kecam Najib, Rosmah yang mahu ke republik itu

Laporan media berhubung keputusan mahkamah memulangkan pasport sementara Datin Seri Rosmah Mansor bagi menemani anak perempuan bersalin di Singapura dikecam teruk warganet republik tersebut.

Portal di Singapura membuat liputan keputusan mahkamah di Malaysia yang mengembalikan pasport kepada Rosmah, malah turut membuat liputan terhadap permohonan suaminya yang juga bekas Perdana Menteri (PM) Datuk Seri Najib Razak untuk mendapatkan semula pasportnya untuk tujuan sama.

Portal mothership.sg yang berpengkalan di Singapura menulis laporan berita berhubung hasrat kedua-dua pasangan itu yang mahu ke Singapura untuk menemani anak perempuan mereka, Nooryana Najwa yang dijadual bersalin tidak lama lagi.

Laporan berita media Singapura:

Rosmah allowed to come to S’pore to visit pregnant daughter

Najib also wants to come to S’pore after Rosmah’s successful application to come here

Dalam perkongsian berita yang dikongsi di akaun Facebook mothership, warganet dipercayai pengguna media sosial Singapura mengkritik keras hasrat Rosmah dan Najib, malah tidak kurang juga yang tidak mengalu-alukan kedatangan mereka memandangkan terpalit dengan banyak pertuduhan di mahkamah Malaysia ketika ini.

Pengguna Facebook dengan nama Emerald Emerald menulis: “Its just her excuses. How can she be allowed to travelled while under court cases? That shows how weak the Malaysian law. She dont deserve any VIP privileges anymore isnt it?” (Itu hanya alasan dia. Bagaimana dia boleh dibenarkan berjalan ke luar negara ketika berdepan kes mahkamah? Ini menunjukkan lemahnya undang-undang Malaysia. Dia tidak layak diberikan layanan istimewa VIP lagi sepatutnya?)

Seorang lagi pengguna Facebook dengan nama Eric Lew menulis: “I hope Singapore govt will not grant her special privilege to bypass the 10 day quarantine for all other Malaysians entering Singapore.” (Saya harap kerajaan Singapura tidak memberi layanan istimewa untuk mereka tidak perlu menjalani kuarantin wajib 10 hari sama seperti yang diwajibkan kepada rakyat Malaysia memasuki Singapura)

Sementara itu, pengguna Facebook dengan nama Howard Tan menulis: “Why should SG let her come in?” (Kenapa Singapura benarkan dia masuk ke sini?)

Ruangan komen dalam akaun Facebook Mothership dihujani ratusan komen yang majoritinya melahirkan rasa tidak puas hati dengan kebenaran mahkamah Malaysia yang memulangkan pasport sementara kepada Rosmah dan Najib itu.

Pada 15 Oktober, Mahkamah Tinggi Kuala Lumpur memberi kebenaran kepada Rosmah untuk mendapatkan kembali pasportnya selepas memberi alasan untuk menemani anak perempuannya bersalin di Singapura.

Hakim Mohamed Zaini Mazlan membenarkan permohonan yang dibuat oleh peguam bela tertuduh, Datuk Jagjit Singh.

“Pasport pemohon dikembalikan kepadanya pada 15 Oktober 2021 (hari ini), dan mesti dikembalikan (ke mahkamah) sebelum atau sebelum 6 Disember 2021.

“Ini dengan syarat pemohon hanya dibenarkan melakukan perjalanan ke luar negeri ke Singapura, mulai 21 Oktober 2021, dan mesti kembali ke Malaysia pada atau sebelum 21 November 2021,” katanya.

Untuk rekod, perbicaraan kes rasuah Solar melibatkan Rosmah ketika ini masih sedang berlangsung.

Selain itu, Najib yang sudah dijatuhi hukuman dalam kes rasuah dan sedang dibicarakan dalam beberapa kes rasuah lain juga dilaporkan turut membuat permohonan sama untuk mendapatkan pasportnya semula.


Cantik luaran sahaja tidak cukup: Francisca

Tanyalah kepada mana-mana wanita, pasti semua mahu tampil cantik kerana kecantikan adalah sesuatu yang sangat sinonim buat golongan itu.

Cantik itu sendiri didefinisikan sebagai suatu yang indah dan menarik.

Setiap wanita mentafsirkan makna cantik mengikut pandangan masing-masing, ada yang menganggap cantik itu apabila memiliki tubuh langsing menawan.

Ada pula berpendapat seseorang wanita yang cantik mempunyai kulit wajah halus mulus bak bayi manakala ada pula menyatakan cantik itu dinilai apabila wanita itu mempunyai pakej lengkap iaitu paras rupa, bijak dan berbudi bahasa.

Hakikatnya, apakah maksud sebenar kecantikan pada diri seorang wanita?

Menurut Miss Universe Malaysia 2020, Francisca Luhong James, kecantikan itu subjektif kerana semua manusia dilahirkan cantik dan mempunyai keistimewaan sendiri.

“Cantik luaran sahaja tidak cukup. Untuk kelihatan cantik pada pandangan mata orang luar, wanita itu perlu bijak membawa diri dan sentiasa bersedia dalam apa juga keadaan terutama apabila berdepan dengan khalayak.

“Penampilan yang baik disertakan tingkah laku dan komunikasi hebat dapat mempengaruhi tanggapan positif individu lain terhadap diri kita,” ujarnya yang memiliki Ijazah Sarjana Muda dalam jurusan Perhubungan Awam di Universiti Teknologi Mara (UiTM), Lendu, Melaka.

Salah satu projek sosial diusahakan Francisca adalah membantu wanita dari pelbagai latar belakang untuk berdaya maju.

“Projek yang dimulakan sekitar awal tahun ini menyasarkan wanita di Sabah dan Sarawak. Maklumlah di sana ramai wanita masih bergelut mencari peluang di luar. Kami sudah mengatur satu acara bersama sebuah kementerian untuk tujuan itu,” ulasnya.

Menyentuh perancangan masa depannya, Francisca berkata, dia ingin membuka syarikat perhubungan awam sendiri selain mempunyai rancangan travelog yang dapat membantu mempromosikan keunikan Malaysia.

“Menerusi gelaran Miss Universe 2020 ini, saya ingin memberi balik kepada masyarakat dan negara. Saya ingin membantu mempopularkan tradisi-tradisi unik di negara ini.

“Saya juga ingin bekerjasama dengan badan bukan kerajaan (NGO) bagi membantu mereka yang memerlukan seperti ibu tunggal, anak yatim atau orang asal,” ujarnya.


PN cadang bentuk agensi sehenti kumpul data penerima bantuan, bantu rakyat susah

Pengerusi Majlis Pemulihan Negara Tan Sri Muhyiddin Yassin mencadangkan sebuah agensi sehenti diwujudkan untuk mengumpul data mengenai individu dan isi rumah yang benar-benar memerlukan bantuan.

Beliau berkata agensi itu yang juga bertujuan menyelaras segala bentuk bantuan, boleh mengambil model Centrelink yang dilaksanakan di Australia dalam mengurus penyaluran bantuan kepada penerima yang layak, lapor Bernama.

Beliau berkata sistem semakan kelayakan dan penyaluran bantuan yang cekap, cepat dan seragam adalah supaya tiada pertindihan penerima bantuan, sekali gus memastikan tidak berlaku keciciran.

“Dengan cara ini sumber kewangan kerajaan dapat dioptimumkan di samping memastikan tiada sesiapa yang tertinggal,” katanya dalam ucaptama pada Konvensyen Perikatan Nasional (PN) 2022 di Taman Ekspo Pertanian Malaysia (MAEPS) di sini hari ini.

Muhyiddin yang juga Pengerusi PN berkata kerajaan membelanjakan lebih RM70 bilion setahun dalam bentuk subsidi dengan jumlah itu meningkat saban tahun, selain tidak mapan untuk jangka panjang.

Justeru, beliau berkata penyaluran subsidi lebih bersasar perlu diwujud untuk memastikan subsidi kerajaan dinikmati golongan yang benar-benar memerlukan, tiada ketirisan dan tiada seorang pun ketinggalan.

Menerusi penyaluran subsidi lebih bersasar, sistem bantuan rakyat yang seragam dan pengurusan kewangan kerajaan lebih optimum, Muhyiddin berkata beberapa bentuk bantuan baharu juga boleh diwujudkan seperti bantuan sewa rumah kepada kumpulan miskin bandar bagi memastikan setiap individu dan keluarga mempunyai tempat berteduh, selain mengatasi masalah gelandangan.

Pelbagai bentuk bantuan yang penting dalam menjamin kesejahteraan hidup rakyat seperti penjagaan kesihatan, pendidikan dan latihan kemahiran khususnya untuk golongan muda yang sedang mencari pekerjaan juga mesti diberikan keutamaan, katanya.

Dalam pada itu, Muhyiddin menyarankan agar negara segera beralih kepada industri berteknologi tinggi dengan nilai tambah lebih tinggi serta tawaran gaji lebih lumayan.

“Walaupun usaha ini telah dimulakan, hasilnya masih belum dapat dilihat secara ketara, justeru suatu daya usaha lebih berfokus, pantas dan tangkas mesti digembleng melibatkan pelbagai kementerian, agensi dan industri untuk memastikan peralihan kepada Revolusi Industri 4.0 di negara ini berlaku dengan lebih deras,” katanya.

Beliau berkata kerajaan juga perlu meningkatkan daya saing Perusahaan Mikro, Kecil dan Sederhana (PMKS) terutamanya dalam meningkatkan nilai tambah termasuk melalui penguasaan automasi dan pendigitalan, sekali gus dapat mewujudkan lebih banyak pekerjaan bergaji tinggi kepada rakyat.


Iklan ‘duit raya’ untuk halalkan judi

Dewan Ulamak PAS Pusat (DUPP) menyifatkan iklan judi atas talian GDBET333 yang tersebar di laman sosial sebagai keangkuhan yang mencabar perundangan negara dan tatasusila kewarganegaraan.

Malah, lebih mendukacitakan ialah iklan itu tanpa segan silu mengetengahkan anak muda Melayu dan Islam sebagai pelakon dan berlatarbelakangkan sambutan Hari Raya Puasa, kata Ketua Penerangan DUPP, Mohd Nor Hamzah.

Katanya, iklan itu adalah satu bentuk provokasi yang dimainkan seolah-olah ianya adalah proses normalisasi kepada umat Islam untuk menjadikan perjudian boleh ‘dibersihkan’.

“Iklan tersebut telah menyelar kesucian dan kehormatan bulan Ramadan ini dilihat dengan sengajanya mencabar Perkara 3(1) Perlembagaan Persekutuan yang termaktub Islam sebagai agama Persekutuan.

“Hari Raya Aidilfitri yang sepatutnya menjadi hari kemenangan umat Islam, natijah daripada keberhasilan pembetukan jati diri di bulan Ramadan, namun akhirnya disalahertikan dan dieksploitasi matlamatnya, dengan iklan yang tidak bertanggungjawab ini,” katanya dalam satu kenyatan hari ini.

Justeru, Mohd Nor berkata keangkuhan yang benar-benar mencabar perundangan negara ini dan tatasusila kewarganegaraan ini perlu diambil tindakan undang-undang secepat mungkin.

Awal hari ini, Agenda Daily melaporkan syarikat perjudian kini semakin berani dengan menerbit dan menyiarkan iklan judi ketika Ramadan dan ditampilkan dengan lagu sempena Aidilfitri.

Iklan itu mengajak umat Islam yang mahu pulang ke kampung bagi menyambut hari raya mendapatkan khidmat perjudian mereka bagi meraih wang berganda.

Susulan itu, Timbalan Ketua Polis Negara, Datuk Seri Acryl Sani Abdullah Sani berkata satu laporan polis telah dibuat oleh Jabatan Siasatan Jenayah Bukit Aman untuk menyiasat asal usul klip video itu dan mencari penerbit serta pelakon yang terbabit dalam video itu.

Iklan ‘duit raya’ GDBET333 dinyahaktif


Asyraf, Najib tekan Ismail Sabri lepas BN menang besar PRN Melaka

Kemenangan Barisan Nasional (BN) pada Pilihan Raya Negeri (PRN) Melaka, semalam, menjadi batu loncatan kepada Datuk Seri Najib Razak dan Ketua Pemuda UMNO Datuk Asyraf Wajdi Dusuki, untuk memberi tekanan kepada Perdana Menteri Datuk Seri Ismail Sabri Yaakob.

Ternyata, beberapa jam setelah BN menang di Melaka, Asyraf dan Najib kembali mendesak kerajaan Ismail Sabri supaya meluluskan tuntutan pengeluaran i-Citra Kumpulan Wang Simpanan Pekerja (KWSP) sebanyak RM10,000 secara one-off.

Mendakwa ianya adalah tuntutan rakyat, Asyraf dalam kenyataannya hari ini menggesa Menteri Kewangan Tengku Datuk Seri Zafrul Tengku Abdul Aziz meluluskan pengeluaran itu. Berita berkaitan

Beliau mendakwa 54 peratus daripada pencarum yang mempunyai simpanan dalam KWSP melebihi RM10,000 memerlukan pengeluaran itu.

“Menteri Kewangan Tengku Zafrul harus akur dengan kehendak dan #TuntutanRakyat.

“54% pencarum yang punya simpanan melebihi RM10k amat memerlukan pengeluaran buat kali terakhir bagi memulakan penghidupan baharu pasca pandemik,” kata Asyraf mengulas desakan sama dibuat Najib.

Terdahulu, Najib menggesa Tengku Zafrul supaya meluluskan pengeluaran i-Citra RM10,000 itu secepat mungkin.

“Tengku Zafrul… Kasi tekan butang i-Citra RM10k secepat mungkin,” tulis Najib di Facebooknya.

Sebelum pembentangan Bajet 2022 lalu, Asyraf bersama Pemuda UMNO mendesak kerajaan pimpinan Ismail Sabri supaya meluluskan pengeluaran i-Citra RM10,000 one-off dengan alasan kononnya tuntutan rakyat.

Sebaliknya, tuntutan itu dibuat kerana pergerakan berkenaan mahu menjadi juara pada mata rakyat, sedangkan KWSP telah mendedahkan kedudukan kewangan seramai 3.6 juta ahli KWSP yang kini mempunyai simpanan kurang RM1,000, manakala 6.1 juta lagi kurang RM10,000. Berita berkaitan

Bagaimanapun, kerajaan Ismail Sabri menerusi Kementerian Kewangan tidak melayan tuntutan itu ketika Tengku Zafrul membentangkan Bajet 2022 pada 29 Oktober lalu.

Keadaan itu menyebabkan Asyraf dan Pemuda UMNO dikecam kerana dituduh memberi janji dan harapan palsu kepada penyimpan KWSP.

Bagaimanpun, susulan kemenangan BN, khususnya UMNO di PRN Melaka semalam, Asyraf dan Najib sekali lagi membangkitkan isu pengeluran i-Citra itu, dan menggesa kerajaan Ismail Sabri meluluskan segera tuntutan berkenaan.


DAP jangka PRU-15 diadakan tahun depan

DAP menjangka pilihan raya umum ke-15 (PRU-15) akan diadakan tahun depan, kata setiausaha agungnya Anthony Loke.

Beliau berkata ruang bagi kemungkinan PRU-15 diadakan tahun ini agak terhad, kerana ia tidak mungkin diadakan dalam masa terdekat semasa kerajaan sedang jenuh menangani isu inflasi, yang akan mengambil masa selama beberapa bulan, lapor Bernama.

“Ruang berikutnya mungkin selepas pembentangan Bajet 2023, namun tempoh hujung tahun ini juga mungkin tidak akan diadakan pilihan raya disebabkan musim hujan,” katanya kepada editor kanan media di mesyuarat Concorde Club di sini hari ini.

Katanya beliau berpendapat PRU mungkin diadakan selepas Hari Raya Aidilfitri tahun depan (April), atau mungkin juga lebih awal.

Tempoh penggal semasa Parlimen tamat pada Julai tahun depan.

Merujuk kepada penggunaan logo bagi pakatan pembangkang pada PRU itu nanti, Loke berkata tiada keputusan dibuat berhubung perkara berkenaan setakat ini, dan beliau berharap ia dapat dimuktamadkan bulan depan.


Jumlah pemberian vaksin kini 8.8 juta dos, kata Adham

Sebanyak 8,800,700 dos vaksin telah diberikan kepada penduduk negara ini setakat semalam menerusi Program Imunisasi Covid-19 Kebangsaan, kata Menteri Kesihatan Datuk Seri Dr Adham Baba.

Dalam ciapan di Twitter, beliau berkata sebanyak 2,539,686 individu telah menerima dos kedua, sekali gus melengkapkan vaksinasi mereka.

“Sebanyak 217,807 dos vaksin Covid-19 diberikan semalam melibatkan 141,140 dos pertama dan 76,667 dos kedua,” katanya lapor Bernama.

Lima negeri yang mencatatkan penerimaan kedua-dua dos tertinggi ialah Selangor dengan 342,667 orang diikuti Sarawak (278,528); Johor (266,779); Kuala Lumpur (232,170) dan Sabah (225,690).


Cuaca buruk punca tanah runtuh di Bukit Bendera

Cuaca buruk baru-baru ini menyebabkan tanah runtuh dan pokok tumbang di beberapa tempat di Bukit Bendera, Pulau Pinang.

Perbadanan Bukit Bendera Pulau Pinang (PBBPP) dalam satu kenyataan pada Selasa (18 Oktober) berkata pasukan penyelenggaraan bukitnya telah membersihkan sekatan demi keselamatan penduduk, pelawat dan pejalan kaki.

“Bukit Bendera baru-baru ini menyaksikan pokok tumbang dan tanah runtuh kecil (yang) segera dibersihkan.

“Disebabkan keadaan cuaca semasa, pejalan kaki dinasihatkan mengambil langkah berjaga-jaga bagi memastikan keselamatan mereka (semasa di) Bukit Bendera.

“Sila elakkan daripada mendaki semasa keadaan cuaca buruk,” PBBPP memberi amaran di akaun media sosialnya.

Tanah runtuh itu dikatakan menghalang laluan manakala pokok yang tumbang cukup besar untuk menghalang laluan bukit.

Air berlumpur boleh dilihat meliputi kebanyakan laluan selepas tanah runtuh.

Hujan lebat baru-baru ini turut mengakibatkan banjir di beberapa bahagian di Pulau Pinang pada minggu lalu.

Sementara itu, Jabatan Meteorologi Malaysia (MetMalaysia) meramalkan hujan dan ribut petir di satu dua tempat di Pulau Pinang pada pagi, petang dan malam, pada Khamis (20 Oktober 2022).


Bubar DUN: MB Selangor belum terima tarikh mengadap Sultan

Menteri Besar Selangor Datuk Seri Amirudin Shari akan menghadap Sultan Selangor Sultan Sharafuddin Idris Shah, bagi mendapat perkenan untuk membubarkan Dewan Undangan Negeri (DUN) Selangor, sebelum baginda berangkat ke Tanah Suci.

Amirudin bagaimanapun berkata beliau belum menerima tarikh untuk menghadap baginda, menurut laporan Bernama.

“Kalau tak sempat (menghadap), saya akan pergi ke Madinah (menghadap di sana), tetapi kita cuba elakkanlah. Maknanya kita akan cuba menghadap sebelum tarikh Tuanku berangkat ke Tanah Suci,” katanya kepada media selepas hadir Forum Selangor Mobility, di sini hari ini.

Sultan Selangor dan Permaisuri Selangor Tengku Permaisuri Norashikin, dijadual berangkat ke Tanah Suci minggu hadapan bagi menunaikan ibadah Haji.

Pembubaran DUN Selangor adalah bagi memberi laluan kepada Pilihan Raya Negeri (PRN) diadakan.

Dalam perkembangan lain, Amirudin yang juga Pengerusi Pakatan Harapan (PH) Selangor berkata rundingan pembahagian tiga lagi kerusi DUN di antara PH dan Barisan Nasional (BN) akan dilakukan hari ini atau esok.

Tanpa menyebut DUN tiga kerusi berkenaan, Amirudin berkata perbincangan akan memberi peluang yang sama adil kepada semua rakan kongsi dan yang diutamakan ialah strategi untuk menang.

“Masing-masing perlu berbesar hati untuk melihat ‘winnability’, bagi mendapat majoriti mudah atau majoriti yang selesa yang terbaik,” katanya.


Lebih baik GTA sertai PN

PAS secara tidak rasmi mempelawa Gerakan Tanah Air (GTA) – gabungan parti-parti kecil – menyertai Perikatan Nasional (PN) demi penyatuan ummah dan untuk kestabilan negara.

Setiausaha Agung PAS Datuk Seri Takiyuddin Hassan berkata kewujudan GTA yang menggabungkan beberapa parti minoriti itu sama sekali tidak menggugatkan parti itu yang menjadi anggota komponen PN sejak awal penubuhannya.

Malah katanya, kewujudan GTA juga dilihat sukar memberi impak besar terutama pada Pilihan Raya Umum Ke-15 (PRU-15) akan datang.

Namun, sebaliknya beliau turut menyeru gagasan tersebut mengambil keputusan untuk bergabung dengan gagasan sedia ada seperti PN yang kini lebih dominan sebagai parti Melayu selepas UMNO-Barisan Nasional.

“PAS tidak akan sertai GTA kerana kita dah ada gabungan sendiri dan saya tak nampak GTA akan beri satu kesan yang besar pada Pilihan Raya Umum ke-15 nanti.

“Parti gabungan GTA bukan parti dominan dalam negara ini. Oleh itu saya juga menyeru GTA untuk datang menyertai kita demi untuk penyatuan ummah dan kestabilan negara.

“Ini kerana, perancangan untuk membawa manfaat kepada rakyat dan perpaduan nasional cukup penting,” katanya menurut Harakah

Beliau yang juga Ahli Parlimen Kota Bharu berkata demikian selepas merasmikan Mesyuarat Agung Tahunan Persatuan Ibu Bapa dan Guru (PIBG) di Sekolah Menengah Kebangsaan Sultan Ismail, di Kota Bharu, hari ini.

Sebelum ini, Pengerusi Parti Pejuang Tanah Air (Pejuang) Tun Dr Mahathir Mohamad mengumumkan penubuhan GTA iaitu sebuah gabungan bertujuan memperkasa bangsa Melayu terutama dalam bidang ekonomi.

Dr Mahathir yang juga Ahli Parlimen Langkawi berkata sebagai permulaan gabungan itu dianggotai oleh parti Pejuang, Parti Perikatan India Muslim Nasional (Iman), Parti Barisan Jemaah Islamiah Se-Malaysia (Berjasa) dan Parti Bumiputera Perkasa Malaysia (Putra).

Sebaliknya, PN dianggotai beberapa parti besar termasuk Bersatu, PAS, Gerakan, STAR Sabah dan SAPP, selain mendapat sokongan daripada wakil rakyat Bebas.


Kenyatan media Pengerusi Majlis Pemulihan Negara, tiga kertas dibentang

Saya telah mempengerusikan Mesyuarat Majlis Pemulihan Negara Bilangan 6 tahun 2021 pada petang ini, dengan tiga kertas dibentangkan.

Mesyuarat bermula dengan taklimat daripada YB Khairy Jamaluddin, Menteri Kesihatan, mengenai perkembangan terkini indikator-indikator berkaitan Covid-19, strategi pemberian dos penggalak (booster) dan langkah pengawalan serta pencegahan varian baharu Omicron.

Mesyuarat seterusnya diberikan taklimat oleh Jawatankuasa Tindakan Khas Perusahaan Kecil dan Sederhana (PKS) mengenai isu aliran tunai dan pembiayaan yang diterajui Kementerian Pembangunan Usahawan dan Koperasi. Mesyuarat juga telah mendengar taklimat daripada Jawatankuasa Tindakan Khas PKS mengenai tenaga kerja yang diterajui Kementerian Sumber Manusia.

Setelah meneliti pembentangan-pembentangan tersebut, Majlis Pemulihan Negara mengesyorkan 3 perkara berikut:

I) Kementerian Kesihatan Malaysia (KKM) perlu memperkasakan kempen kesedaran ujian saringan Covid-19 kendiri dan mendapatkan suntikan dos penggalak sebagai langkah berwaspada dalam penularan virus Covid-19.

Majlis juga berpendapat perlunya langkah yang proaktif dan lebih ketat dalam mengambil kira kemungkinan ancaman varian Omicron dengan terus mematuhi SOP yang ditetapkan. Ini penting dalam mengimbangi kepentingan kesihatan awam dan ekonomi negara.

II) Setelah meneliti cadangan-cadangan oleh Jawatankuasa Tindakan Khas PKS ini dan secara dasarnya, Majlis bersetuju supaya ia disusuli lebih lanjut.

Dalam hal ini, Majlis turut berpandangan bahawa cadangan-cadangan bantuan kepada sektor PKS perlu lebih bersasar dengan memberi keutamaan kepada sektor-sektor yang kritikal.

III) Memandangkan isu kekurangan tenaga kerja sering dibangkitkan kepada Majlis, maka Majlis mensyorkan agar pengambilan tenaga pekerja asing juga perlu diperluaskan untuk sektor-sektor ekonomi selain peladangan untuk memastikan sektor-sektor ekonomi yang telah dibuka semula ini dapat beroperasi dengan kapasiti pra-pandemik.

Dalam hal ini juga, pelaksanaannya perlu juga disegerakan dan terselaras agar tidak timbul kesulitan kepada pihak industri yang sedang dalam proses pemulihan. Namun, Majlis menyarankan agar Jawatankuasa Tindakan Khas PKS mencari penyelesaian untuk mengurangkan kebergantungan kepada tenaga kerja asing dalam jangka masa panjang.

Dengan segala cabaran yang telah kita hadapi dalam tahun 2021, di penghujungnya ada sinar harapan. Selaras dengan pembukaan semula ekonomi negara seperti yang dirancang dalam Pelan Pemulihan Negara, indikator-indikator utama ekonomi semakin menunjukkan momentum pemulihan yang mengalakkan bagi suku tahun keempat 2021. Petunjuk keyakinan perniagaan bagi suku tahun keempat 2021 turut bertambah baik.

Majlis optimistik bahawa momentum pemulihan ini akan berterusan memasuki tahun 2022.

Proses pemulihan negara ini perlu diperkukuhkan lagi dengan memastikan semua dasar dan inisiatif pemulihan yang telah diumumkan di bawah Bajet 2022 dilaksanakan dengan segera, terselaras, cekap dan berkesan. Dalam hal ini, Majlis akan terus menyokong usaha Kerajaan dalam memulih semula dan meningkat daya tahan semua segmen sosioekonomi.

Tan Sri Muhyiddin Yassin
Pengerusi Majlis Pemulihan Negara
17 Disember 2021


Enam kanak-kanak antara 24 maut keganasan terbaharu rejim Zionis

Angka kematian akibat keganasan terbaharu di Semenanjung Gaza meningkat kepada 24, termasuk enam kanak-kanak, kata pihak berkuasa kesihatan Palestin di wilayah itu pada Sabtu (6 Ogos), tetapi Israel menafikan melakukan serangan yang dilaporkan membunuh kanak-kanak di bawah umur.

Kementerian Kesihatan Gaza menyalahkan “pencerobohan Israel” menyebabkan kematian, yang juga termasuk “seorang wanita tua”, manakala kira-kira 203 orang lagi cedera.

Tetapi kenyataan rejim Zionis Israel menafikan serangan di Jabalia pada Sabtu yang dilaporkan membunuh kanak-kanak, sambil berkata roket yang ditembak oleh militan Gaza ke arah Israel telah gagal.

Tidak jelas berapa ramai kanak-kanak yang terbunuh dalam serangan pada hari kedua di Jabalia.

Seorang kanak-kanak perempuan berusia lima tahun, terbunuh dalam serangan udara pada Jumaat, kata kementerian kesihatan dalam jumlah yang lebih awal.

Media Gaza melaporkan tentera Israel mengakhiri hari kedua operasi ketenteraannya di Gaza dengan serangan maut berskala besar di kawasan kediaman yang sesak, menyebabkan sekurang-kurangnya 24 orang terbunuh sejak Jumaat.

Kanak-kanak antara yang terbunuh dalam serangan udara yang dilakukan rejim Zionis Israel di kawasan perumahan berhampiran masjid di kem pelarian Jabalia yang sesak di utara Semenanjung Gaza pada lewat Sabtu, lapor Middle East Eye.

Antara kanak-kanak serta remaja yang dikenal pasti maut ialah Momen al-Nairab,5, Hazem Salem, 9, Khalil Shubair, 10, Ahmad al-Nairb, 11 dan Khalil Abu Hamada, 19.

“Saya tidak dapat meluahkan apa yang baharu saya saksikan, saya masih gemetar,” kata Ahamd Arafah, seorang saksi serangan itu.

“Kami menonton berita seperti semua orang, kemudian kami mendengar jeritan dan berlari ke luar. Saya melihat adegan yang menakutkan. Kanak-kanak berlumuran darah, anggota badan di seluruh jalan, orang ramai berlari-lari bingung.

“Sudah tentu, semua ini adalah di tengah-tengah gangguan bekalan elektrik dan kami hampir tidak dapat melihat apa yang berlaku,” kata Arafah, sambil menambah bahawa mereka kemudian mula membawa mayat ke dalam ambulans.

“Ia benar-benar pembunuhan beramai-ramai. Tiada perkataan lain untuk menggambarkannya. Saya masih terkejut dengan apa yang saya lihat. Mereka hanya kanak-kanak. Apakah jenayah mereka?,” katanya lagi.

Terdahulu, serangan udara pada Jumaat berhampiran sebuah masjid di kejiranan Shujaiya di utara Gaza membunuh Alaa Qaddoum yang berusia lima tahun, seorang wanita berusia 23 tahun dan seorang warga emas berusia 75 tahun.

Pihak berkuasa Palestin berkata 650 unit rumah telah rosak dalam 24 jam pertama serangan Israel, yang telah menyasarkan beberapa menara kediaman, menurut media tempatan.

Israel memberi amaran pada Sabtu bahawa kempen pengeboman mautnya di Gaza boleh berlaku seminggu.

Sementara itu, dunia mula mengecam tindakan rejim Zionis Israel yang menyebabkan kematian, terutama kanak-kanak.

Turki mengecam rejim pengganas Israel, dengan mengatakan “tidak boleh diterima bahawa orang awam, termasuk kanak-kanak, kehilangan nyawa mereka dalam serangan”.

“Kami amat bimbang tentang ketegangan yang meningkat di rantau ini selepas serangan. Kami menekankan keperluan untuk menamatkan serangan itu sebelum ia bertukar menjadi lingkaran konflik baharu,” kata satu kenyataan Kementerian Luar Turki.

Bekas Perdana Menteri Pakistan Imran Khan menuduh Israel berusaha untuk “menundukkan” rakyat Palestin melalui kuasa tenteranya yang besar bagi “menghapuskan” mereka yang mempertahankan hak mereka dan menyeru agar pendudukan Israel dihentikan.

Universiti Al-Azhar Mesir, salah satu pihak berkuasa agama tertinggi di dunia Islam, juga mengeluarkan kenyataan pedas yang mengutuk tindakan “senyap global yang tidak munasabah dan tidak boleh diterima,” sehingga membolehkan Israel meneruskan “pelanggaran hak asasi manusia yang tidak bermoral dan biadab, dan berulang kali menyerang umat Islam Palestin yang tidak bersalah.”

Bagaimanapun, sekutu rapat rejim Zionis, Amerika Syarikat berkata Israel berhak mempertahankan wilayahnya. – Agensi

Kumpulan pejuang Briged Al-Quds menembak roket ke arah Israel ketika membalas serangan rejim pengganas itu ke atas Semenanjung Gaza. – Gambar EPA-EFE


Hadi: Beri peluang PN tadbir negara, jika gagal tolak pada PRU-16

Rakyat diminta memberi peluang kepada Perikatan Nasional (PN) untuk memimpin negara bagi tempoh satu penggal ini.

Timbalan Pengerusi PN, Tan Sri Abdul Hadi Awang berkata rakyat boleh menolak gabungan itu pada Pilihan Raya Umum ke-16 (PRU-16) jika ternyatan PN gagal mentadbir negara dengan baik.

“Beri peluang kepada kami, tengok satu penggal apa yang kami buat. Kalau ada buat kesalahan, tolaklah pada PRU-16.

“Beri kita tunjukkan dulu bagaimana untuk perintah negara dengan baik,” katanya ketika berucap pada Majlis Ramah Mesra Bersama Presiden PAS, hari ini, lapor BH.

Turut hadir, tiga calon PAS mewakili PN, Nuridah Mohd Salleh (Wangsa Maju), Azhar Yahya (Batu) dan Fauzi Abu Bakar (Lembah Pantai).

Presiden PAS itu turut melahirkan keyakinan PN mampu menawan Perlis dan Pahang pada PRU-15, Sabtu depan.

“Apabila BN bertindak mencantas orang dia seperti (Tan Sri) Annuar Musa, (Datuk Seri Dr) Shahidan Kassim dan (Tan Sri) Noh Omar dan ramai lagi, kami ambil pendekatan ambil mana-mana yang boleh seperti Shahidan jadi calon PN di Arau (Perlis) dan (Datuk Seri) Ismail Muttalib di Maran (Pahang).

“Ini bermakna kita boleh menembusi Perlis dan Pahang… insya-ALLAH kita boleh tawan Perlis dan Pahang,” katanya.

Beliau yang juga calon Parlimen Marang memberitahu kerjasama PAS-BN tidak dapat diteruskan lagi apabila parti itu tetap memaksa PAS memutuskan kerjasama dengan Bersatu yang diterajui Tan Sri Muhyiddin Yassin.

“Mereka (BN) masih degil dan saat akhir iaitu minggu selepas Parlimen dibubarkan, PAS diajak berbincang dengan PAS diberikan syarat sama, mesti berpisah dengan Bersatu. Mana boleh dia (BN) nak paksa sebegitu. Disebabkan itu kami buat keputusan untuk terus bersama PN dan tolak BN.

“Mereka kata tak boleh (kerjasama) dengan Bersatu kerana mereka khianat dan keluar UMNO. Saya beritahu pemimpin UMNO, kalau ikut perbezaan pendapat, PAS lebih lama berkelahi (bermusuh) dengan UMNO, lebih puluhan tahun.

“Daripada peristiwa Memali, orang PAS ditahan di bawah Akta Keselamatan Dalam Negeri 1960 (ISA), malah ada yang dibuang kerja serta diturunkan pangkat. Kita lupakan semua ini kerana nak satukan umat,” katanya.


Covid-19: Kes aktif di Langkawi turun

Kes aktif Covid-19 di Langkawi turun empat hari berturut-turut walaupun jumlah jangkitan harian dalam tempoh 24 jam hingga 12 tengah hari tadi naik 10 kes.

Pejabat Kesihatan Daerah Langkawi (PKDLangkawi) memaklumkan sehingga hari ini, 354 kes masih aktif, turun berbanding 371 yang direkodkan semalam.

Sementara itu, dalam tempoh 24 jam itu sebanyak 39 jangkitan baharu dilaporkan di pulau peranginan itu hari ini berbanding 29 kes semalam.

Daripada jumlah itu, 25 individu dijangkiti Covid-19 dikesan menerusi saringan bergejala, dan 14 kes lagi saringan kontak rapat.

Empat mukim mencatat peningkatan kes membabitkan Padang Matsirat sebanyak 14 kes baharu berbanding dua kes semalam; Ulu Melaka (9 kes baharu, 5 semalam); Ayer Hangat (lima kes baharu, sifar kes semalam); dan Bohor (3 kes baharu, 2 semalam).

Langkawi yang dibuka kepada pelancong mulai 16 September lalu kini merekodkan 354 kes aktif, 5,860 kes positif, 5,432 kes sembuh, dan 74 kematian.

Sejak sektor pelancongan dibuka semula hanya seorang pelancong yang mengalami gejala ketika berada di Langkawi dan didapati positif Covid-19 melalui ujian RT-PCR. Hasil siasatan mendapati punca jangkitan bukan di Langkawi.

“Tiada kluster Covid-19 yang berpunca daripada gelembung pelancongan di Langkawi,” kata Menteri Kesihatan Khairy Jamaluddin ketika mengumumkan pada Selasa, Kementerian Kesihatan menghentikan keperluan ujian pengesanan Covid-19 sebelum pelancong memasuki Pulau Langkawi, berkuat kuasa serta-merta.


Zahid terdesak, majoriti UMNO Perlis tolak Azlan

Timbalan Pengerusi Badan Perhubungan UMNO Perlis, Datuk Zahidi Zainul Abidin memperlekeh dan menolak Datuk Seri Azlan Man yang dilantik memimpin parti itu pada peringkat negeri berkuat kuasa hari ini.

Beliau menyifatkan Menteri Besar Perlis itu tidak layak sama sekali memimpin parti peringkat negeri selepas melihat prestasi Azlan yang memimpin UMNO Bahagian Kangar pada Pilihan Raya Umum Ke-14 (PRU14) lalu.

“Bagaimana Azlan sebagai Ketua UMNO Bahagian Kangar yang menyaksikan Parlimen dan tiga kawasan Dewan Undangan Negeri di kawasan berkenaan kalah dalam PRU-14 boleh dilantik sebagai Pengerusi Badan Perhubungan UMNO Perlis.

Beliau juga berkata, tindakan Presiden UMNO, Datuk Seri Ahmad Zahid Hamidi menyingkirkan Datuk Seri Shahidan Kassim sebagai langkah yang cukup terdesak dan tidak masuk akal.

“Kami menolak keras pelantikan Azlan. Langkah Zahid melantik Azlan hanya bakal menjahanamkan UMNO negeri. Kami UMNO Padang Besar dan Arau menyatakan pendirian jelas menolak pelantikan Azlan,” katanya sebagaimana dilaporkan Utusan Online, hari ini.

Susulan kenyataannya, Zahidi – satu-satunya wakil Perlis dalam Kabinet kerajaan Perikatan Nasional (PN) pimpinan Tan Sri Muhyiddin Yassin – bakal tersingkir daripada menduduki jawatankuasa Badan Perhubungan UMNO Perlis.

Azlan tidak menolak kemungkinan akan melakukan rombakan pada peringkat perhubungan negeri tidak lama lagi.

Semalam, Zahid mengumumkan Shahidan yang menjadi salah seorang pengkritik kepemimpinannya, dipecat daripada jawatan pengerusi Badan Perhubungan UMNO Perlis – satu tindakan yang menghalang Ahli Parlimen itu daripada menghadiri mesyuarat Majlis Kerja Tertinggi UMNO hari ini.

UMNO bahagian Arau yang dipimpin Shahidan juga menolak Azlan kerana dianggap datang daripada kawasan yang kalah teruk dalam PRU lalu.


KPM siasat sekolah jemput Haqiem Stopa: Radzi

Sekolah yang menjemput pempengaruh, Haqiem Stopa akan disiasat kerana menjemputnya sebagai penceramah dalam satu program motivasi baru-baru ini.

Kementerian Pendidikan (KPM) akan meneliti tindakan sewajarnya terhadap sekolah yang membuat jemputan tersebut memandangkan ia tidak dimaklumkan dan garis panduan mungkin akan dikaji semula, kata Menterinya, Datuk Dr. Radzi Jidin.

“Biasanya, sekolah akan jemput penceramah-penceramah untuk berbincang tentang perkara-perkara yang ingin disentuh.

“Ini nak kena rujuk balik garis panduan berkaitan penceramah-penceramah. Jadi, kena tengok garis panduan dahulu, pastikan kalau ada perkara sebegini, kita selesai secara baik. Jadi kita siasat dahulu apa sebenar yang berlaku,” katanya dipetik laporan media.

Beliau berkata demikian kepada pemberita selepas menghadiri Majlis Anugerah Penggunaan Digital dan Teknologi 2021.

Kehadiran Haqiem Stopa di sebuah program motivasi di sebuah sekolah menengah tular di media sosial sehingga mengundang kecaman apabila dikatakan tidak sesuai dijemput sebagai penceramah.

Bagaimanapun, penganjur program Cerita Orang Gagal (COG), Rizan Hasan menjelaskan, program itu merupakan perkongsian mengenai peluang kedua seseorang individu selepas menghadapi kegagalan masa lalu yang boleh dijadikan pengajaran kepada murid di masa akan datang.

Dalam pada itu, Radzi enggan masuk campur terhadap isu 15 calon Sijil Pelajaran Malaysia (SPM) yang dibatalkan keputusan sejarah atas alasan tidak mengikut peraturan.

“Ini berkaitan keputusan Lembaga Peperiksaan. Lembaga Peperiksaan satu badan bebas maknanya saya sendiri hormati protokol Lembaga Peperiksaan berkenaan perkara dilaksanakan.

“Sekiranya perkara-perkara dilaksanakan memenuhi protokol ditetapkan Lembaga Peperiksaan, maka kita menghormati keputusan dibuat lembaga, selagi Lembaga Peperiksaan memenuhi protokol-protokol pada peraturan mereka, maka kita hormati,” katanya lagi.


‘Saya rasa keselamatan siber Indonesia dijaga budak 14 tahun’

Pelanggaran data telah berlaku berulang kali di Indonesia sejak beberapa tahun lalu, dengan data peribadi berjuta-juta pengguna internet dibocorkan berkali-kali, sama ada daripada institusi kerajaan atau syarikat swasta.

Pelanggaran terbaharu telah didedahkan pada forum dalam talian yang dipanggil breached.to, di mana berjuta-juta entri data sama ada dijual atau diedarkan secara percuma dalam tempoh singkat selama tiga minggu dari 15 hingga 31 Ogos.

“Keselamatan siber Indonesia benar-benar mengerikan, saya rasa ia dikendalikan oleh kanak-kanak berusia 14 tahun,” kata Xerxes (nama samaran), salah seorang penggodam yang mendakwa berasal dari Eropah.

Penggodam berusia 21 tahun itu berkata dia telah memecahkan keselamatan platform dagangan dan perniagaan-ke-perniagaan (B2B) yang tidak diketahui, yang mana dia mencuri hampir 500,000 data pengguna, dan lebih sejuta pangkalan data dan dokumen pengguna syarikat.

Berdasarkan Indeks Perisikan Ancaman 2022 IBM, perisian tebusan menyumbang 21 peratus daripada jumlah serangan pada 2021 dan Interpol meletakkan Indonesia di tempat pertama di Asia Tenggara dengan 1.3 juta kes perisian tebusan, menurut Asean Cyberthreat Assessment pada 2021.

Xerxes mendedahkan bahawa dia melakukan penggodaman beberapa syarikat Indonesia (yang enggan didedahkan) pada Disember lalu dan menemui kelemahan itu secara tidak sengaja, di mana dia berjaya mendapatkan akses terus ke ‘Structured Query Language’ (SQL – tapak set pernyataan yang dengannya semua program dan pengguna mengakses data dalam pangkalan data Oracle).

Seorang lagi penggodam yang mendakwa berasal dari Amerika Syarikat (AS) dan berkomunikasi menggunakan nama samaran “gimmci”, berkata “Saya melihat banyak kelemahan dalam laman web Indonesia. […] Saya tidak mengatakan ia (itu) lemah, tetapi, sebenarnya, tapak kerajaan pun masih boleh digodam.”

Penggodam berusia 19 tahun itu tidak mendedahkan laman web tertentu yang digodamnya, tetapi gimmci mendakwa bahawa dia memegang lebih 130,000 pangkalan data Indonesia yang terdiri daripada gambar kad pengenalan, gambar keluarga, ID cukai dan banyak lagi, yang dia peroleh secara haram daripada sebuah platform mencari pekerjaan.

Walaupun tiada siapa yang dapat mengesahkan kesahihan tuntutan itu, Pegawai Teknologi Maklumat IBM Security ASEANZK (Australia, Asia Tenggara, New Zealand dan Korea), Pei Yuen Wong berkata data bocor yang dijual ‘gimmci’ kelihatan sah.

“Penggodam dapat menyenaraikan contoh dan butiran medan dalam pangkalan data, jadi kemungkinan besar data itu sah,” kata Wong.

“Saya melakukan dorking dan hanya menambah domain Indonesia,” kata gimmci, merujuk kepada Google dorking, kaedah penggodaman menggunakan teknik carian Google untuk memetakan maklumat yang tidak tersedia dalam hasil carian awam.

Gimmci memberitahu Post bahawa dia berjaya memecahkan keselamatan platform tertentu hanya dengan memuat naik perisian hasad yang dikenali sebagai “shell web” dalam bentuk imej untuk mendapatkan titik capaian jauh ke tapak sebelum melaksanakan pembuangan pangkalan data, dan dia mendakwa kaedah ini berkesan untuk sesetengah laman web kerajaan Indonesia.

Sehubungan itu, Wong menjelaskan bahawa daripada menggunakan penyemak imbas untuk mengakses laman web, penggodam biasanya menggunakan pelbagai alat penggodaman untuk mengimbas tapak web yang disasarkan untuk mencari kelemahan sebelum menyuntiknya dengan webshell.

“Apabila mana-mana kelemahan sedemikian ditemui, (penggodam) menggunakan apa yang dikenali sebagai webshell untuk mendapatkan akses pintu belakang terus ke perisian pelayan web seolah-olah penggodam adalah pentadbir sistem yang sah bagi tapak web tersebut.

Bertindak sebagai pentadbir sistem, penggodam kemudiannya boleh memuat turun keseluruhan pangkalan data pelanggan dan memindahkan pangkalan data ini ke PC mereka sendiri yang disambungkan ke pelayan web,” kata Wong.

“Motivasi saya adalah wang, sudah tentu. Ini bukan satu-satunya pekerjaan yang saya lakukan, tetapi saya suka pekerjaan ini, ia adalah hobi untuk saya. Saya biasanya hanya menjual data Indonesia dan negara peringkat 2 dan peringkat 3, dan orang yang membeli (data) sering menggunakannya untuk menipu orang yang terlibat dalam kebocoran itu,” kata Xerxes.

Mengesahkan apa yang dikatakan oleh Xerxes, Wong menambah bahawa penjualan data kepada penjenayah untuk tujuan haram memang berlaku, kadang kala menyebabkan syarikat mangsa tidak menyedari pelanggaran itu.

“Sesetengah penggodam akan memaklumkan kepada syarikat mangsa yang berkenaan untuk memeras wang tebusan, tanpa itu mereka kemudiannya terus menjual data tersebut.

“Malangnya, apabila pelanggaran seperti ini berlaku, terutamanya jika ia dilakukan oleh penggodam yang tidak bertanggungjawab, syarikat akan berada di bawah belas kasihan penggodam tanpa mengira sama ada mereka membayar atau tidak, kerana sesetengah penggodam bertujuan untuk memaksimumkan keuntungan,” kata Wong.

Wong menjelaskan bahawa dalam habitat bawah tanah penjenayah siber, terdapat “ekosistem aktif pelaku yang memainkan peranan yang berbeza,” termasuk, tetapi tidak terhad kepada, penggodam, penjual, penyelidik dan kakitangan sumber manusia yang berperanan mencari orang yang pakar untuk menyertai barisan penggodam.

Kebocoran data yang didakwa baru-baru ini daripada breached.to adalah besar kerana ia melibatkan banyak organisasi utama seperti PLN, IndiHome, Gojek, Sinarmas, sekurang-kurangnya lima institusi kerajaan, 21,700 syarikat Indonesia dan asing yang beroperasi di Indonesia, dan, didakwa, 1.3 bilion nombor telefon dan ID daripada pangkalan data Kementerian Komunikasi dan Penerangan.

“Siasatan kami menunjukkan bahawa tiada pelanggaran data pelanggan IndiHome, dan kami telah melaporkannya kepada (Kementerian Komunikasi dan Penerangan).

“Kami memberi jaminan bahawa semua data pelanggan kami dilindungi oleh keselamatan siber bersepadu mengikut undang-undang dan peraturan yang ditetapkan,” kata Naib Presiden Komunikasi Korporat di Telkom Indonesia, Pujo Pramono.

Telkom mendakwa data daripada pelanggaran IndiHome adalah tidak sah kerana ia direka oleh penjual kebocoran itu.

Sementara itu, Gojek berkata dakwaan kebocoran itu adalah palsu.

“Pasukan keselamatan maklumat kami selari dengan pegawai perlindungan data kami segera menjalankan pemeriksaan keselamatan yang mendalam berikutan laporan pertama kebocoran dan tiada bukti kebocoran ditemui.

Dakwaan kebocoran data pada sistem kami tidak berasas sepenuhnya,” kata Timbalan Ketua Hal Ehwal Gojek, Audrey Petriny.

“Setiap penyedia perkhidmatan elektronik [ESP] bertanggungjawab untuk menjamin perlindungan data peribadi. Untuk itu, setiap ESP mesti mempunyai sistem teknologi yang boleh menentang serangan siber,” kata Menteri Komunikasi dan Penerangan Johnny G. Plate.

Agensi Siber dan Kripto Kebangsaan (BSSN) mendakwa dalam surat rasmi bahawa ia sedang membina ekosistem keselamatan siber berdasarkan tiga aspek: “manusia, proses dan teknologi”. – Agensi


3,189 kes baharu, satu kematian

Jangkitan harian Covid-19 di seluruh negara dalam tempoh 24 jam semalam (Sabtu, 29 Oktober 2022) kekal melepasi angka 3,000 namun turun sedikit berbanding pada Jumaat.

Dalam tempoh semalam sebanyak 3,189 jangkitan baharu direkodkan, berbanding 3,296 kes pada Jumaat, termasuk tiga kes import, menurut data Kementerian Kesihatan (KKM) yang dikemas kini tengah malam tadi.

Jumlah itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,896,922 kes, dengan 4,829,756 pesakit telah sembuh, termasuk 2,541 yang pulih semalam.

Selangor masih kekal mencatat kes tertinggi sebanyak 1,190 menjadikan kumulatif positif meningkat kepada 1,496,811 kes.

Menurut data laman sesawang Github KKM, daripada jumlah kes baharu itu, 2,386 kes melibatkan individu yang telah menerima suntikan dos penggalak; 560 kes (penerima dua dos); 230 kes (individu tidak divaksinasi); dan 13 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 30,702 kes masih aktif, meningkat lagi berbanding 30,055 kes yang dilaporkan sehingga Jumaat.

Daripada jumlah itu, 29,330 pesakit masih menjalani kuarantin di rumah (28,721 pesakit pada Jumaat); 1,312 dirawat di hospital, naik berbanding 1,276 pada Jumaat.

Seramai 60 pesakit dimasukkan ke unit rawatan rapi (58 pada Jumaat), dengan 34 daripadanya memerlukan alat bantuan pernafasan (35 Jumaat).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan seorang pesakit di Selangor meninggal dunia akibat komplikasi Covid-19 semalam.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,464 kes.

Jumlah itu, termasuk 7,761 kes kematian di luar fasiliti kesihatan atau brought in death (BID).


SPRM ambil keterangan menteri DAP setelah pembantu ditahan: Laporan

Suruhanjaya Pencegahan Rasuah Malaysia (SPRM) dilapor telah mengambil keterangan Menteri Sumber Manusia daripada DAP, V Sivakumar, berhubung siasatan kes rasuah mengenai pengambilan pekerja asing, hari ini.

BH memetik sumber sebagai berkata, Ahli Parlimen Batu Gajah itu hadir memberi keterangan pada jam 10 pagi tadi.

Bagaimanapun, sumber sama enggan memaklumkan lokasi di mana Sivakumar hadir untuk memberi keterangan.

“Beliau hadir untuk memberi keterangan,” katanya menurut laporan itu.

Sementara itu, usaha mendapatkan pengesahan Ketua Pesuruhjaya SPRM, Tan Sri Azam Baki, belum berhasil.

Kelmarin, SPRM menahan Setiausaha Sulit kepada Sivakumar bagi membantu siasatan kes pengambilan pekerja asing.

Penahanan itu dibuat selepas seorang pegawai tugas-tugas khas kepada menteri berkenaan direman Khamis lalu.

Media sebelum ini melaporkan, Sivakumar dan kementeriannya akan memberi kerjasama penuh kepada SPRM berhubung penahanan seorang pegawai di pejabat menteri itu bersabit isu membawa masuk pekerja asing.


Dana RM32.9 juta sudah disalur kepada waris mangsa Covid-19

Sebanyak RM32.9 juta dana kerajaan menerusi Agensi Pengurusan Bencana Negara (NADMA) sudah disalurkan kepada waris mangsa yang meninggal dunia akibat Covid-19.

Bantuan bernilai RM32.9 juta itu sudah diterima seramai 6,584 waris memohon bantuan secara sekali bayar RM5,000, di bawah Bantuan Khas Pengurusan Kematian Covid-19 setakat 1 November lalu.

“Sebanyak RM32.9 juta dibelanjakan bagi waris yang memohon. Walaupun kita maklum jangkaan kematian ini akan terus berlaku, setakat ini kira-kira 30,000 sudah meninggal dunia yang dikaitkan dengan Covid-19.

“Waris perlu memohon dengan dokumen yang lengkap dan saya sendiri pergi ke pejabat yang menguruskan proses serta berpuas hati dengan proses berkenaan,” kata Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad di Dewan Rakyat hari ini.

Waris kepada individu yang meninggal dunia akibat Covid-19 boleh membuat permohonan Bantuan Khas Pengurusan Kematian Covid-19 sebanyak RM5,000.

NADMA memaklumkan bantuan wang tunai secara sekali bayaran itu akan diberikan kepada waris yang memenuhi syarat ditetapkan.

Bagaimanapun, NADMA berkata bantuan itu hanya layak kepada warganegara Malaysia yang menetap di negara ini.

Sebelum ini, Tabung Covid-19 NADMA diwujudkan pada 11 Mac tahun lalu bagi memberi bantuan khas sebanyak RM100 sehari.

Bantuan khas berkenaan diberikan kepada rakyat Malaysia yang bekerja atau berniaga di negara ini namun kehilangan pendapatan atau tidak dibayar gaji berikutan dikenakan Perintah Pengawasan Dan Pemerhatian Bagi Kontak Covid-19 Di Bawah Seksyen 15(1) Akta Pencegahan Dan Pengawalan Penyakit Berjangkit 1988 (Akta 342) atau menjalani rawatan di wad hospital yang dibenarkan KKM untuk merawat Covid-19.


Kerugian RM2 juta lebih melibatkan penipuan rakan media sosial

Sejumlah 314 kes penipuan dengan menyamar sebagai rakan/kenalan menerusi media sosial direkodkan bagi tempoh Januari hingga Mac lepas melibatkan kerugian lebih RM2 juta, kata Pengarah Jabatan Siasatan Jenayah Komersial (JSJK) Bukit Aman Datuk Mohd Kamarudin Md Din.

Beliau berkata modus operandi sindiket berkenaan ialah dengan menggodam akaun media sosial seperti WhatsApp, Telegram dan Facebook milik individu tertentu, kemudian menyamar sebagai pemilik akaun berkenaan, lapor Bernama.

Penyamar itu kemudian menghubungi semua rakan pemilik asal akaun berkenaan untuk meminjam sejumlah wang.

“Sejak awal tahun ini, sindiket terbabit didapati mula melakukan penggodaman ke atas akaun Telegram milik mangsa seterusnya menghubungi senarai rakan mangsa untuk meminjam wang.

“Pemilik sebenar akaun Telegram hanya menyedari perkara itu apabila mereka tidak dapat mengakses ataupun menerima panggilan daripada kenalan yang bertanya mengenai kesahihan peminjaman wang tersebut,” katanya dalam kenyataan hari ini.

Sebagai langkah pencegahan, Mohd Kamarudin menasihati pengguna akaun Telegram untuk mengaktifkan penetapan pin keselamatan ‘two-step verification’ di akaun Telegram masing-masing.

Katanya melalui tetapan itu, tahap keselamatan akaun Telegram akan dipertingkatkan sekali gus mengelakkan penjenayah mengaktifkan akaun tersebut melalui peranti lain.

“Orang ramai juga dinasihatkan tidak mudah percaya kepada mesej yang diterima daripada kenalan terutama apabila melibatkan pinjaman wang dan akaun bank yang digunakan milik individu lain,” tambahnya.

Sebarang maklumat lanjut, orang ramai boleh menghubungi CCID Scam Response Center di talian 03-26101599.


Najib buat laporan SPRM terhadap Leissner, cuba bersihkan nama

Satu laporan dibuat kepada Suruhanjaya Pencegahan Rasuah Malaysia (SPRM) oleh Datuk Seri Najib Razak terhadap bekas pengurus kanan Goldman Sachs, Tim Leissner dalam cubaan untuk membersihkan namanya yang terpalit dengan pendakwaan kes rasuah.

Tujuan laporan SPRM itu dibuat bekas Perdana Menteri itu bagi memperoleh senarai pegawai yang didakwanya disogok Leissner berhubung skandal 1Malaysia Development Berhad (1MDB).

Laporan tersebut susulan Leissner mengaku bersalah di Mahkamah Amerika Syarikat (AS) kerana merasuah pegawai 1MDB dan pegawai kerajaan Malaysia.

“Awal tahun ini, peguam saya telah memenangi kes di AS untuk mendapatkan senarai nama, yang didedahkan oleh Leissner dalam pengakuan bersalahnya.

“Bagaimanapun, kerajaan AS melalui Jabatan Kehakimannya telah mencabar keputusan Mahkamah AS dan menghalang nama daripada didedahkan.

“Pada masa yang sama, seorang peguam dari Brahman and Associates yang mewakili seorang lagi pengurus kanan Goldman Sachs, Roger Ng telah mengeluarkan kenyataan media mengatakan senarai nama itu adalah ‘bukti ekskulpatori’ yang boleh membersihkan nama saya daripada terlibat dalam penipuan 1MDB,” kata Najib dalam satu kenyataan hari ini.

Kenyataan itu juga dibaca Najib sebaik selesai membuat laporan di ibu pejabat SPRM di Putrajaya awal hari ini.

Najib dalam kenyataannya juga berkata satu lagi percubaan pasukan peguamnya untuk mendapatkan senarai daripada mahkamah dan pendakwaan dalam kes 1MDB juga tidak berjaya.

“Saya hairan mengapa kerajaan Malaysia dan pihak pendakwaan bertindak seperti mereka tidak tahu (senarai) dan tidak mahu mengambil tindakan terhadap 1MDB dan pegawai kerajaan yang disogok oleh Tim Leissner, yang menyebabkan Goldman Sachs membayar RM16.4 bilion penalti dan pampasan kepada kerajaan Malaysia.

“Saya dinasihatkan dan memutuskan untuk membuat laporan kepada SPRM hari ini terhadap Tim Leissner, supaya pihak berkuasa Malaysia boleh menyoal atau membawanya ke Malaysia, atau meminta senarai nama daripada DOJ, supaya nama-nama itu boleh disiarkan kepada umum dan tindakan sewajarnya boleh diambil terhadap mereka,” katanya lagi.

Menurut Jabatan Kehakiman Amerika Syarikat (DOJ), Leissner, yang merupakan bekas pengerusi Goldman Sachs Asia Tenggara dan pengarah urusan institusi kewangan itu mengaku bersalah pada 1 Nov 2018 atas pertuduhan jenayah dan diperintahkan untuk membayar wang sebanyak $43.7 juta.

Leissner mengaku bersalah kerana “bersubahat untuk mengubah wang dan berkomplot untuk melanggar Akta Amalan Rasuah Asing (FCPA) dengan membayar rasuah kepada pelbagai pegawai Malaysia dan Abu Dhabi serta memintas kawalan perakaunan dalaman Institusi Kewangan”.

Awal tahun ini, Najib diberikan sepina oleh mahkamah di Daerah Selatan New York, untuk bank itu dan Leissner menyerahkan kepadanya bahan yang dipertikainya sebagai penting untuk pembelaannya terhadap tuduhan jenayah berkaitan 1MDB di Malaysia.

Bagaimanapun, kerajaan AS telah memfailkan penangguhan perintah mahkamah AS kerana ia berusaha untuk campur tangan dalam kes Najib di sana.


Insiden Lamborghini: Pengawal peribadi, wanita ditampar didenda

Pengawal peribadi dan wanita yang ditamparnya dalam insiden kekecohan konvoi Lamborghini di Lebuh Raya Utara-Selatan (PLUS) di Johor bulan lalu, masing-masing didenda RM2,000 atau sebulan penjara jika gagal membayar denda.

Pengawal peribadi terbabit mengaku bersalah menampar wanita berkenaan, manakala wanita itu yang memandu pacuan empat roda turut mengaku kesalahannya ketika prosiding di Mahkamah Majistret Kulai, hari ini.

Nor Razman didakwa sengaja menyebabkan kecederaan kepada Lee Jia Min, 28, dengan menampar muka wanita itu, di Kilometer 36.6 PLUS arah selatan, kira-kira jam 6.10 petang, pada 18 Mac lalu.

Dia dituduh mengikut Seksyen 323 Kanun Keseksaan, yang membawa hukuman penjara maksimum setahun atau denda maksimum RM2,000, atau kedua-duanya jika sabit kesalahan.

Jia Min yang juga peniaga ayam sejuk beku dari Yong Peng pula dituduh gagal mengawal pacuan empat roda yang dipandu hingga mengakibatkan kemalangan bertentangan dengan Kaedah 10 LN 166/59, yang dilakukan pada waktu dan lokasi sama.

Tertuduh didakwa mengikut Seksyen 119 (2) Akta Pengangkutan Jalan 1987, yang membawa hukuman denda maksimum RM2,000 atau penjara maksimum enam bulan.

Kes dikendalikan Timbalan Pendakwa Raya, Eddlyn Wong. Nor Razman diwakili Mohd Azlan Shah Mohd Allias, manakala Jia Min pula diwakili, Tan Cheng Yee.

Terdahulu, Timbalan Pendakwa Raya, memohon mahkamah menjatuhkan hukuman berbentuk pengajaran ke atas kedua-dua kes berkenaan berikutan ia mendapat perhatian masyarakat negara ini selepas tular di media sosial.

“Dalam kes Nor Razman, Orang Kena Saman (OKS) didapati telah secara nekad mendatangkan kecederaan dengan menampar pipi kanan Jia Min dan dia turut mengaku atas kesalahan itu.

“Tindakan OKS ini seperti menunjukkan kepada masyarakat keganasan adalah jalan penyelesaian terhadap pertelingkahan di jalan raya. Malah minggu lalu, turut dilaporkan pendakwaan seorang penunggang motosikal yang menumbuk warga emas berkaitan kes yang hampir sama, yang berlaku di jalan raya.

“Oleh itu, saya mohon mahkamah berikan hukuman setimpal sebagai iktibar kepada masyarakat,” katanya menurut laporan BH.

Sebelum menjatuhkan hukuman kepada Nor Razman, Majistret Sharifah Maleeha Syed Hussin turut bertanya kepada OKS mengapa dia mengambil tindakan menampar pemandu wanita berkenaan.

Nor Razman memaklumkan dia juga tidak tahu mengapa dia boleh mengambil tindakan sebegitu.

“Ketika kejadian, majikan yang memandu kereta Lamborghini itu dan saya duduk di sebelahnya sebelum berlaku kemalangan dengan sebuah pacuan empat roda.

“Berlaku sedikit provokasi dan ketegangan selepas kereta mewah dipandu majikan terbabit kemalangan menyebabkan saya menampar pemandu pacuan empat roda itu.

“Saya bertugas sebagai pengawal keselamatan majikan, jika bukan saya yang tampar, mungkin majikan ambil tindakan yang sama terhadap wanita itu,” katanya.

Bagaimanapun, majistret menasihatkan tertuduh supaya tidak sesekali mengambil tindakan sendiri mendahului undang-undang.

“Walau apa jua yang berlaku, negara ada undang-undang dan kamu sepatutnya merujuk kepada undang-undang dengan membuat laporan polis jika wujud sebarang ketidakpuasan hati.

“Bukannya kamu ambil tindakan sendiri apatah lagi pada masa ini banyak mata-mata memerhati dan kamera yang merakam. Tindakan mengikut emosi hanya merugikan masa depan kamu, apatah lagi kesalahan ini akan berada dalam rekod kamu dan menjadi rujukan jika kamu mahu memohon kerja di tempat lain nanti.

“Sebelum bertindak fikir dahulu, jangan ikut emosi,” katanya.


Indonesia larang pelancong masuk melalui lapangan terbang Jakarta

Indonesia mengenakan larangan sementara kepada semua pelancong asing memasuki negara itu melalui lapangan terbang Jakarta, kata Kementerian Pengangkutan, dalam usaha memperlahankan lonjakan jangkitan Covid-19 yang didorong oleh varian Omicron.

Negara Asia Tenggara itu menyaksikan peningkatan kes, dengan lebih 36,000 jangkitan direkodkan pada Ahad (6 Februari 2022) dan kadar penghunian katil di hospital di ibu negara mencapai 63 peratus.

Langkah menghalang pelancong daripada terbang ke Jakarta dibuat hanya beberapa hari selepas Bali mengalu-alukan penerbangan antarabangsa pertama dalam hampir dua tahun yang membawa pelawat asing.

Peraturan baharu itu terpakai kepada pelancong asing dan warga Indonesia yang melancong ke luar negara untuk bercuti, kata kementerian itu dalam satu kenyataan yang dikeluarkan lewat Ahad.

Keputusan untuk menghadkan sementara ketibaan pelancong bertujuan memperlahankan penyebaran Covid-19, kata Ketua Pengarah Penerbangan Awam Novie Riyanto.

Pelancong yang terbang dari luar negara masih boleh tiba di lapangan terbang Bali, begitu juga di Batam dan Tanjung Pinang di Kepulauan Riau dekat Singapura.

Polis juga telah melaksanakan perintah berkurung di pusat bandar Jakarta dari tengah malam hingga 4 pagi kerana jangkitan terus meningkat.

Menteri penyelaras Hal Ehwal Maritim dan Pelaburan Indonesia, Luhut Binsar Pandjaitan hari ini memaklumkan sekatan sosial di Jakarta dan Bali akan diperketatkan semula.

Di bawah peraturan baharu itu, pasar raya, pusat beli-belah dan restoran akan beroperasi pada kapasiti 60 peratus dan rumah ibadat akan dikurangkan kepada 50 peratus kapasiti, katanya.

Di sebalik kebimbangan peningkatan kes Omicron, pulau peranginan Bali menyambut penerbangan dari Tokyo membawa enam warga asing, kebanyakannya ejen pelancongan yang tiba untuk memantau kesediaan pulau itu menerima pelancong asing.

Bali secara rasmi dibuka kepada pelawat asing dari 19 negara pada Oktober lalu, tetapi tanpa penerbangan bukan kargo sehingga minggu lalu pelancong asing telah dihadkan.


25,122 bekas pesakit Covid-19 terima rawatan Long Covid: KKM

Seramai 25,122 bekas pesakit Covid-19 yang sembuh dan discaj dari hospital kerajaan diberi janji temu untuk rawatan susulan di fasiliti kesihatan setakat Februari lepas, kata Timbalan Menteri Kesihatan Datuk Dr Noor Azmi Ghazali.

Berdasarkan pemantauan, beliau berkata terdapat lima gejala utama kesan jangka panjang Covid-19 atau Long Covid iaitu kelesuan (75.1 peratus), dan sesak nafas apabila melakukan aktiviti tertentu (63.1 peratus)

Manakala 14 peratus lagi mengalami batuk, kesukaran tidur (8.6 peratus), dan keresahan (3.8 peratus), lapor Bernama.

“Perkhidmatan rehabilitasi susulan juga terdapat di 41 fasiliti Perubatan Rehabilitasi yang memberikan perkhidmatan kepada pesakit ‘Long Covid’ iaitu di 32 hospital kerajaan, tiga hospital universiti, empat hospital swasta dan satu Pusat Rehabilitasi Kementerian Sumber Manusia.

“Perkhidmatan respiratori komprehensif yang khusus kepada pesakit Long Covidjuga dilaksanakan di 21 hospital kerajaan seluruh negara.

“Sehingga kini, seramai hampir 15,564 pesakit Covid-19 kategori empat dan lima yang didiscaj dari hospital telah dirujuk bagi perkhidmatan khusus ini,” katanya hari ini.

Dalam pada itu, Dr Noor Azmi yang juga Pengerusi Jawatankuasa Bertindak Imunisasi Covid-19 Kanak-Kanak (CITF-C) memaklumkan 1,180,323 (33.2 peratus) kanak-kanak berumur lima hingga bawah 12 tahun telah mendapatkan dos pertama vaksin hingga Isnin.

Beliau merayu agar ibu bapa serta penjaga menghantar anak-anak mendapatkan vaksin di pusat pemberian vaksin berhampiran terutamanya sebelum memulakan sesi persekolahan bagi melindungi golongan itu daripada jangkitan teruk Covid-19.


Moratorium dicadang Muhyiddin langkah tepat bantu PMKS pulih

Cadangan pemberian moratorium khas untuk sektor perusahaan mikro kecil dan sederhana (PMKS) dilihat sebagai langkah tepat bagi meningkatkan pertumbuhan dan pemulihan sektor tersebut yang terkesan akibat pandemik.

Presiden Persatuan Perusahaan Kecil dan Sederhana (PKS), Ding Hong Sing berkata, kebanyakan perniagaan mikro, kecil dan sederhana akan ‘gulung tikar’ jika kerajaan tidak memandang serius pemberian moratorium kepada sektor tersebut.

“Ekonomi semakin teruk. Barang naik, gaji sikit, ini semua isu yang besar perlu diambil kira. Jangkaan perniagaan kecil dan sederhana yang akan tutup adalah sekurang-kurangnya 5 ke 10 peratus.

“Namun, bagi perniagaan mikro, lebih daripada itu. Saya menjangkakan lebih 10 ke 20 peratus akan tutup,” katanya menurut laporan SatuBerita.

Pada Ahad, Pengerusi Majlis Pemulihan Negara (MPN), Tan Sri Muhyiddin Yassin mencadangkan moratorium kepada sektor PMKS, yang kini turut terjejas dengan kenaikan Kadar Dasar Semalaman (OPR) oleh Bank Negara.

Katanya, kenaikan OPR mengakibatkan pengusaha PMKS akan menanggung beban hutang yang lebih tinggi dan mengambil masa yang lebih lama untuk pulih pasca Covid-19.

Beliau berpendapat walaupun menyediakan moratorium baharu kepada IKS terbabit, institusi kewangan tidak mengalami kerugian yang besar.

Mengulas lanjut, Ding Hong dilaporkan berkata pemberian moratorium tidak akan menjejaskan ekonomi, sebaliknya ia akan membantu peniaga jika mereka menerima moratorium khas yang dicadangkan bekas Perdana Menteri itu.

“Kalau (kerajaan) boleh tolong, bagus untuk ekonomi peniaga. Jika tidak, ia buruk untuk peniaga. Ia merupakan kesan dua hala. Jika tidak dapat bantu, ekonomi akan jatuh dan sukar untuk bangkit semula,” katanya lagi.

Namun katanya, pemberian moratorium itu merupakan jalan penyelesaian sementara dan kerajaan harus meneliti, kaji serta membuat perancangan jangka panjang bagi membantu sektor tersebut, sekali gus menstabilkan ekonomi negara.

“Memang membantu, tetapi kerajaan kena fikir rancangan selepas 6 bulan untuk peniaga-peniaga ini.

“Macam sakit kepala, saya makan panadol, tetapi ia hanya jalan penyelesaian sementara. Kena cari punca kesakitan, dan jalan penyelesaian. Bagaimana untuk selesaikan krisis ekonomi negara, semua itu kena rancang dalam fasa ini,” katanya.

Tambah beliau, kerajaan diharap memberi perhatian yang serius terhadap perkara ini kerana sektor PMKS merupakan antara sektor penting untuk pembangunan ekonomi negara.


Kawasan PKPD dilarang jalankan kerja pembinaan, kata Fadillah

Sebarang aktiviti kerja pembinaan dan yang berkaitan adalah dilarang dijalankan di kawasan Perintah Kawalan Pergerakan Diperketatkan (PKPD).

Dengan pengumuman ini, surat kebenaran Kementerian Perdagangan Antarabangsa dan Industri yang sudah diterima tidak boleh digunakan untuk meneruskan kerja pembinaan, kata Menteri Kanan Kerja Raya, Datuk Seri Fadillah Yusof.

“Bagi menjalankan kerja-kerja diatas, pihak yang terbabit boleh mendapat kebenaran daripada balai polis terdekat.

“Dalam masa yang sama, Kementerian Kerja Raya menggesa semua penggiat industri pembinaan untuk mematuhi arahan semasa dan prosedur operasi standard (SOP) yang dikeluarkan oleh Majlis Keselamatan Negara bagi memastikan penurunan kes Covid-19 di kawasan terbabit,” katanya dalam satu kenyataan hari ini.

Bagi kerja-kerja penyelenggaraan, pembaikan dan pendawaian yang bersifat kritikal diberikan kelonggaran tetapi mesti berdasarkan janji temu.

Beberapa mukim di Selangor dan lokaliti di Wilayah Persekutuan Kuala Lumpur dikenakan PKPD selama 14 hari bermula hari ini Julai sehingga 16 Julai ini.

Sebarang maklumat terkini berkenaan SOP dan garis panduan industri pembinaan boleh didapati menerusi telegram rasmi CIDB Malaysia https://t.me/cidbmy, laman web rasmi CIDB di www.cidb.gov.my atau hubungi CIDB Careline di talian 03-5567 3300.


Empat maut, 12 cedera nahas empat kenderaan di LPT1 awal pagi tadi

Empat maut manakala 12 lagi cedera dalam kemalangan melibatkan empat kenderaan di Kilometer 135.7 Lebuhraya Pantai Timur 1 (LPT1) menghala ke Kuantan pada awal pagi tadi.

Pegawai Perhubungan Awam Jabatan Bomba dan Penyelamat Malaysia Pahang Zulfadli Zakaria berkata kemalangan melibatkan sebuah lori kontena, Proton Exora, Proton Waja dan trak tunda.

Mereka yang maut ialah penumpang kereta Proton Exora Mohmed @ Mohamed Shamsuddin, 75, isterinya Kamariah Hamzah, 72, serta seorang kanak-kanak lelaki berusia 12 tahun dikenali sebagai Danis, serta pemandu trak tunda Mohd Azuan Zainal Abidin, 53.

“Bomba menerima panggilan kecemasan pada jam 3.26 pagi. Kejadian dipercayai berlaku apabila lori kontena terbabas sebelum merempuh trak tunda yang sedang mengangkat Proton Exora yang rosak di tepi lebuh raya.

“Proton Waja itu pula difahamkan berada di tepi jalan yang sama. Kemalangan menyebabkan Proton Exora jatuh ke dalam gaung dianggarkan sedalam 40 kaki (12.19 meter),” katanya menurut Bernama.

Sementara itu, Ketua Polis Daerah Temerloh Asisten Komisioner Mohd Azhar Mohd Yusoff berkata kemalangan itu juga menyebabkan lapan lagi penumpang Proton Exora itu yang berusia antara dua hingga 30 tahun cedera.

Sementara itu, pemandu kereta Proton Waja yang berusia 36 tahun koma, manakala dua anak perempuannya berusia 11 dan lima tahun cedera ringan dan isterinya, 36, tidak mengalami kecederaan.

“Pemandu lori (kontena) berusia 56 tahun dan berasal dari Kedah, juga cedera ringan dalam kemalangan tersebut dan kini ditahan bagi membantu siasatan,” katanya menerusi kenyataan hari ini.

Mohd Azhar berkata kemalangan dipercayai berlaku apabila sebuah lori kontena melanggar ketiga-tiga kenderaan terbabit (Proton Exora, Proton Waja dan trak tunda) yang berada di lorong kecemasan.

Siasatan lanjut dijalankan di bawah Seksyen 41(1) Akta Pengangkutan Jalan 1987 dan orang ramai yang melihat kejadian diminta datang ke balai polis berhampiran bagi membantu siasatan.


Anwar perlu buktikan keabsahan, ada sokongan majoriti MP: Muhyiddin

Ahli Parlimen (MP) Tambun Datuk Seri Anwar Ibrahim perlu membuktikan bahawa beliau mempunyai sokongan majoriti ahli-ahli Dewan Rakyat bagi menentukan keabsahannya sebagai Perdana Menteri, kata Pengerusi Perikatan Nasional Tan Sri Muhyiddin Yassin.

Ini kerana, katanya Istana Negara telah mengeluarkan kenyataan bahawa Anwar mungkin mendapat kepercayaan majoriti Ahli-Ahli Dewan Rakyat dan dilantik sebagai Perdana Menteri.

“Demi keyakinan rakyat akan keabsahan Datuk Seri Anwar Ibrahim sebagai Perdana Menteri, adalah sewajarnya beliau membuktikan bahawa beliau mempunyai sokongan majoriti Ahli-Ahli Dewan Rakyat.

“Ini hendaklah dibuktikan melalui proses yang telah ditetapkan oleh Yang Dipertua Dewan Rakyat dalam surat bertarikh 20 November 2022, iaitu dengan mengemukakan surat akuan berkanun majoritu Ahli-Ahli Dewan Rakyat,” katanya pada sidang media hari ini sambil menegaskan bahawa kenyataan yang dibuat ini dipersetujui Majlis Tertinggi Perikatan Nasional dalam mesyuarat hari ini (24 November 2022).

Hadir sama, Timbalan Pengerusi Perikatan Nasional yang juga Presiden PAS Tan Sri Abdul Hadi Awang; Presiden Gerakan Datuk Dominic Lau Hoe Chai; Timbalan Presiden PAS Datuk Seri Tuan Ibrahim Tuan Man; Timbalan Presiden Bersatu Datuk Seri Ahmad Faizal Azumu.

Muhyiddin yang juga Presiden Bersatu turut menjelaskan beberapa fakta berkaitan proses pelantikan Perdana Menteri Malaysia selepas Pilihan Raya Umum Ke-15 (PRU-15), yang berlangsung pada 19 November lalu.

Katanya, sebagaimana yang sedia maklum beliau telah dinamakan sebagai calon Perdana Menteri bagi Perikatan Nasional dalam PRU-15 lalu.

“Alhamdulillah berkat sokongan rakyat dan izin Allah SWT, Perikatan Nasional telah memenangi 73 kerusi Parlimen iaitu 43 kerusi telah dimenangi oleh parti PAS dan 30 kerusi oleh Bersatu.

“Pada 20 November 2022, sehari selepas pilihan raya diadakan, Yang Dipertua Dewan Rakyat telah menulis surat kepada presiden-presiden parti mengundang mereka untuk mengemukakan cadangan pembentukan kerajaan gabungan dan menamakan seorang Perdana Menteri yang mendapat kepercayaan majoriti Ahli-ahli Dewan Rakyat.

“Cadangan ini mesti dikemukakan menerusi surat kepada Istana Negara dengan menamakan Ahli-ahli Parlimen yang menyokong pembentukan kerajaan gabungan dan menamakan calon Perdana Menteri yang disokong oleh Ahli-ahli Parlimen.

“Pada hari yang sama Yang Dipertua Dewan Rakyat menulis satu lagi surat kepada presiden-presiden parti meminta supaya cadangan pembentukan kerajaan gabungan tersebut mestilah disertai dengan surat akuan bersumpah (SD) Ahli-ahli Dewan Rakyat yang memberikan kepercayaan kepada seorang Ahli Dewan Rakyat untuk dilantik sebagai Perdana Menteri kesepuluh,” tambahnya sambil menjelaskan tarikh akhir penyerahan semua dokumen itu ke Istana Negara melalui e-mel dan aplikasi WhatsApp adalah pada 21 November 2022.

Muhyiddin berkata susulan itu Perikatan Nasional telah menghantar surat daripada Setiausaha Agung PAS, Pengerusi Gabungan Parti Sarawak (GPS), Pengerusi Gabungan Rakyat Sabah (GRS) dan Presiden Parti Kesejahteraan Demokratik Malaysia (KDM), yang menyatakan persetujuan untuk membentuk kerajaan gabungan bersama Perikatan Nasional.

Beliau menjelaskan 114 surat akuan Ahli-Ahli Parlimen turut dihantar kepada Istana Negara, yang menyatakan kepercayaan tanpa syarat kepada saya untuk dilantik sebagai Perdana Menteri.

Pecahan sokongan menerusi SD itu melibatkan 73 Ahli Dewan Rakyat Perikatan Nasional, termasuk 22 yang bertanding menggunakan logo PAS di Kelantan dan Terengganu.

Pecahan Ahli-ahli Parlimen tersebut adalah 22 daripada GPS; GRS (enam); KDM (satu); Barisan Nasional (10) dan Bebas (dua).

“Kami telah dihantar ke Istana Negara pada jam 1.28 petang pada 21 November 2022 iaitu sebelum masa akhir yang ditentukan untuk parti-parti menghantar dokumen berkaitan ke Istana Negara seperti yang dikehendaki oleh Yang Dipertua Dewan Rakyat.

“Setiausaha Sulit Kanan kepada Ke Bawah Duli Yang Maha Mulia Baginda Yang Dipertuan Agong telah mengeluarkan surat pada hari yang sama mengesahkan penerimaan surat-surat akuan ini. Saya percaya pada masa itu saya telah mempunyai kepercayaan majoriti Ahli-ahli Dewan Rakyat untuk dilantik sebagai Perdana Menteri kesepuluh.

“Namun lebih kurang jam satu setengah petang hari yang sama pihak Istana Negara mengumumkan perlanjutan tempoh untuk presiden-presiden parti mengemukakan surat-surat akuan bersumpah untuk proses pelantikkan Perdana Menteri sehingga jam dua petang 22 November 2022.

“Pada jam 10.30 pagi 22 November 2022 Setiausaha Agung Perikatan Nasional menghantar lagi satu surat akuan bersumpah, ahli Dewan Rakyat yang memberikan kepercayaan kepada saya untuk dilantik sebagai Perdana Menteri menjadikan jumlah 115, iaitu melebihi majoriti mudah bagi membolehkan saya dilantik sebagai Perdana Menteri,” katanya.


Kes saman Waytha dengan Lokman selesai, terma tak boleh didedahkan

Kes saman fitnah antara bekas Menteri Perpaduan Negara, P Waytha Moorthy dengan pemimpin UMNO, Datuk Lokman Noor Adam berhubung kenyataan kematian anggota bomba Muhammad Adib Mohd Kassim pada 2019 diselesaikan.

Penghakiman persetujuan antara kedua-dua mereka dibuat di hadapan Hakim Mahkamah Tinggi Datuk Akhtar Tahir hari ini, namun terma-terma itu tidak boleh didedahkan.

Peguam Waytha, Annou Xavier mengesahkan keputusan yang dicapai tersebut, menurut laporan FMT.

Waytha memfailkan saman itu pada 2019, mendakwa Lokman, bekas ahli Majlis Tertinggi (MT) UMNO, membuat kenyataan berunsur fitnah terhadapnya pada suatu perhimpunan tahun itu.

Beliau berkata, kenyataan Lokman itu turut dimuat naik di YouTube, KiniTV dan Sinar TV dengan tajuk, “Beberapa menteri cuba ubah laporan bedah siasat Adib”.

Tambahnya, ia turut diterbitkan sebagai beberapa laporan berita.

Waytha mendakwa, kenyataan Lokman membayangkan beliau seorang menteri yang tidak jujur yang cuba memanipulasi penemuan bedah siasat Adib dan gagal menjalankan tugasnya sebagai menteri yang bertanggungjawab ke atas perpaduan negara dan kesejahteraan sosial, selain mencetuskan rusuhan di Kuil Sri Maha Mariamman.

Adib, anggota Balai Bomba dan Penyelamat Subang Jaya, cedera parah dalam rusuhan di Kuil Sri Maha Mariamman USJ 25, Subang Jaya, pada 27 Nov 2018. Beliau meninggal dunia pada 17 Dis tahun sama di Institut Jantung Negara (IJN).

Inkues kematian anggota bomba itu dijalankan dari 11 Feb hingga 24 Julai 2019. Mahkamah kemudiannya memutuskan bahawa kematian Adib disebabkan oleh “dua atau lebih orang yang tidak dikenali”.


Malaysia rekod jualan kenderaan tinggi sebanyak 57,912 unit: MAA

Jualan kenderaan meningkat sebanyak 57,912 unit pada April 2021 daripada hanya 152 unit pada bulan yang sama tahun lepas, kata Persatuan Automotif Malaysia (MAA).

Dalam kenyataan hari ini, MAA berkata jualan kenderaan lebih rendah tahun lepas adalah disebabkan oleh pelaksanaan Perintah Kawalan Pergerakan (PKP) pertama negara dari pertengahan Mac hingga Mei 2020 yang memberi impak kepada prestasi jualan semasa tempoh tersebut.

Jualan kenderaan penumpang pada April 2021 melonjak kepada 52,628 unit daripada 133 unit pada April 2020, manakala jualan kenderaan perdagangan meningkat kepada 5,284 unit daripada 19 unit sebelumnnya.

Bagi asas bulanan, ia berkata kuantiti jualan bagi April 2021 turun 12.3 peratus berbanding Mac 2021 berikutan pelaksanaan PKP Bersyarat (PKPB) di Selangor, Kuala Lumpur, Johor, Pulau Pinang, Kelantan dan Sarawak.

“Kekurangan cip komputer juga telah menjejaskan jualan beberapa pengeluar,” katanya.

MAA berkata dari segi jumlah pengeluaran, 47,764 kenderaan dikeluarkan pada April 2021 berbanding 240 unit pada April 2020 manakala pengeluaran kenderaan perdagangan melonjak kepada 3,626 unit daripada 35 unit sebelumnya.

Bagi asas tahun ini sehingga April 2021, ia berkata kuantiti jualan meningkat 89 peratus kepada 199,556 unit berbanding 105,424 unit pada tempoh yang sama tahun lepas, manakala jumlah pengeluaran naik kepada 198,476 unit daripada 108,719 unit.

Mengenai prospek masa depan, MAA berkata ia mengunjurkan kuantiti jualan pada Mei 2021 lebih rendah berbanding April 2021, berikutan pelaksanaan PKP 3.0 dari 12 Mei hingga 7 Jun, bulan kerja yang lebih singkat susulan cuti sempena perayaan Aidilfitri, dan kekurangan cip komputer yang dijangka terus menjejaskan jualan beberapa pengeluar.


204,927 rakyat Singapura masuk Malaysia sejak 1 April: Nancy

Seramai 204,927 pelawat dari Singapura memasuki negara ini melalui Bangunan Sultan Iskandar dan Kompleks Sultan Abu Bakar, Johor setakat semalam sejak sempadan negara dibuka pada 1 April lepas.

Menteri Pelancongan, Seni dan Budaya (MOTAC) Datuk Seri Nancy Shukri berkata trend peningkatan secara berperingkat kedatangan pelawat itu memberi sinar harapan meyakinkan bahawa sektor pelancongan negara berada dalam landasan pemulihan yang positif, lapor Bernama.

“Pelancong Singapura akan lebih ramai dengan perayaan Hari Raya Aidilfitri yang (dijangkakan) lebih meriah. Mereka ingin melawat saudara mara di Malaysia dan ia berita baik buat ekonomi Malaysia,” katanya dalam sidang media hari ini.

Nancy berkata demikian selepas melancarkan Program Duta Komuniti MyMOTAC, satu inisiatif di bawah Program Duta Komuniti Keluarga Malaysia yang telah dilancarkan oleh Perdana Menteri Datuk Seri Ismail Sabri Yaakob pada 25 Mac lepas.

Mengenai Duta Komuniti MyMOTAC, Nancy berkata ia bagi menggalakkan orang ramai mematuhi prosedur operasi standard (SOP) serta memastikan komuniti membudayakan kawalan kendiri dalam situasi negara beralih ke fasa endemik seperti pemakaian pelitup muka, penjarakan fizikal dan penggunaan aplikasi MySejahtera.

Beliau berkata fasa pertama Duta Komuniti MyMOTAC akan memberi fokus kepada kawasan pelancongan berisiko tinggi yang menjadi tumpuan orang ramai sempena cuti perayaan dan cuti sekolah seperti zoo, pusat beli-belah, taman tema, hotel dan muzium.

Katanya bagi memastikan keberkesanan dan kejayaan Duta Komuniti MyMOTAC, MOTAC akan menggerakkan semua Pejabat MOTAC negeri serta penggiat industri pelancongan, seni dan budaya untuk melaksanakan program itu mulai hari ini hingga 30 September.

Menurut Nancy, Duta-duta Komuniti MyMOTAC akan dibekalkan dengan kain lilit lengan sebagai pengenalan diri kepada orang awam dan akan bertugas secara sukarela di kawasan berisiko tinggi iaitu di tempat sesak dan tertutup.

“MOTAC juga sentiasa bersedia untuk memperluas Program Duta Komuniti MyMOTAC kepada subsektor lain di bawah sektor pelancongan, seni dan budaya bergantung kepada kesesuaian serta keperluan dari semasa ke semasa,” katanya.

Beliau turut memohon sokongan dan kerjasama yang berterusan daripada para penggiat industri pelancongan, seni dan budaya supaya dapat bersama-sama kementerian dalam menjayakan Program Duta Komuniti MyMOTAC.


Kumpulan mahasiswa UM desak mansuh AUKU, gesa PH tunai janji

Janji untuk memansuhkan Akta Universiti dan Kolej Universiti 1971 (AUKU) digesa ditunaikan Angkatan Mahasiswa Universiti Malaya (UM).

Kumpulan mahasiswa itu dalam satu kenyataan mahu semua parti politik tanpa mengira latar belakang mendesak kerajaan campuran Pakatan Harapan (PH)-Barisan Nasional (BN) supaya menunaikan janji mereka semasa kempen Pilihan Raya Umum Ke-15 (PRU-15) lalu untuk memansuhkan akta tersebut.

“Kami menggesa semua ahli Parlimen, sama ada blok kerajaan dan pembangkang, untuk bersama-sama dengan mahasiswa dan mahasiswi di Malaysia, terus menyoal dan menekan kerajaan bagi memansuhkan AUKU seperti yang dijanjikan.

“Majlis Perundingan Pelajar Kebangsaan (MPPK) juga harus lebih tangkas dan cepat berjumpa dengan Menteri Pengajian Tinggi, Datuk Seri Mohamed Khaled Nordin mengenai perkara berkenaan,” kata kumpulan itu dalam satu kenyataan.

Katanya, Angkatan Mahasiswa UM memberi tempoh masa selama 14 hari untuk Mohamed Khaled untuk memberi respon atas tuntutan daripada pihaknya itu.

Menurut Angkatan Mahasiswa, sebelum ini Mohamed Khaled mengeluarkan kenyataan bahawa kementerian tiada cadangan untuk memansuhkan AUKU.

Bagaimanapun, mereka mendakwa, ketika Pilihan Raya Umum Ke-15 (PRU15), Pemuda Pakatan Harapan (PH) berjanji memansuhkan AUKU dan ia juga terdapat di dalam manifesto PH.

“Kerajaan boleh beri alasan bahawa ia tidak boleh dilaksanakan disebabkan kerajaan pada hari ini adalah ‘Kerajaan Perpaduan’. akan tetapi janji tetap janji.

“Memetik kenyataan Khaled di portal berkenaan ‘undang-undang itu masih relevan terutama dalam soal pentadbiran universiti dan kerajaan terbuka untuk menambah baik AUKU dan sentiasa melibatkan pihak berkepentingan’.

“Angkatan Mahasiswa UM tidak menafikan bahawa undang-undang di setiap institusi itu perlu ada, akan tetapi jika AUKU disalahgunakan bukankah ia suatu kemunafikan,” katanya.

Mereka berkata, mengikut laporan media, pada 11 Februari lalu, Perdana Menteri, Datuk Seri Anwar Ibrahim, mengeluarkan kenyataan dengan berjanji bahawa ‘Mahasiswa bebas kritik kerajaan.

Katanya, perkara itu tidak semestinya kerajaan yang akan menghalang mahasiswa atau mahasiswa untuk bersuara, ia juga boleh jadi situasi di mana pentadbiran universiti sendiri yang menyalahgunakan kuasa untuk mengekang mereka daripada bebas bercakap soal politik di dalam kampus.